Štrahe protiv vojske Kosova i članstva u Interpolu | Radio Kosovska Mitrovica\n19. October, 2018 16:50 |\nHajnc Kristijan Štrahe je, na zajedničkoj konferenciji za štampu, rekao da se na pitanja o članstvu Kosova u Interpolu i formiranja vojske ne može dati pozitivan odgovor dok se pitanje Kosova ne reši na nivou UN.\nPojasnio je da Austrija negativno gleda na članstvo Kosova u Interpolu, jer najpre treba razjasniti pravno stanje u skladu sa Rezolucijom UN 1244.\n“Sve dok nemamo rešenje u skladu sa Rezolucijom 1244, a ona je obavezujuća za obe strane, ne može se govoriti o članstvu u Interpolu i vojsci. Bez rešenja koje je u skladu sa Rezolucijom 1244 nema daljih koraka”, poručio je Štrahe.\nPrema njegovim rečima, na Balkanu postoje otvorena pitanja koja treba da se reše i ne smeju se uneti u EU. U tome odgovornost imaju Beograd i Priština, koji treba da doprinesu mirnom rešavanju otvorenih pitanja.\nPodsetio je da su vođeni razgovori i da je čak razmotreno kao moguće rešenje razmena teritorija sa ciljem uspostavljanja održivog mira.\n“To je sada, čini se, na ledu, ali pokazuje da postoje prave inicijative koje mogu voditi ka dogovoru, ako su obe strane dobre volje i pre svega međunarodna zajednica rezultate dogovora ispoštuje i prihvati”, podvukao je Štrahe.\nIstakao je da treba da bude cilj da dve strane postignu dogovor, jer je samo tako moguć mirni razvoj.\nOtvorena pitanja oko granica treba mirno rešavati uz dogovor i za to postoji puna podrška Austrije, naglasio je Štrahe.\n“Razmotriti razmenu teritorija – ako bude kompromisa”\nPodvukao je da ako dve strane postignu kompromis, a razmenu teritorija vide kao mogućnost za postizanje održivog rešenja, prema kojem bi deo severa Kosova gde žive Srbi, i deo Srbije u kojem žive Albanci razmene, to trebalo da se razmotri.\n“Uvek smo imali stav da pogođene strane treba da daju predloge i da dogovor mora da bude održiv. Ako sve dve strane dogovore oko kompromisnog rešenja međunarodna zajednica bi to trebalo da poštuje, jer bi se time problem održivo rešio, a onda više ništa ne bi stajalo na putu budućem punom priznanju Kosova i imali bismo pravno razjašnjenje u vezi Rezolucije 1244”, objasnio je Štrahe.\nPodsetio je da se podrazumevalo, kada je došlo do razlaza Češke i Slovačke, da se poštuje dogovor dva naroda.\n“Zašto što je tada bilo prihvaćeno od međunarodne zajednice, na osnovu mirnog dogovora dve strane, sada ne bi bilo moguće na Balkanu”, upitao je Štrahe.\nIstovremeno je naglasio da u rešavanju otvorenih pitanja treba uzeti u obzir i srpske interese, koji nailaze na sluh u Austriji.\nŠtrahe je naglasio da se mora razumeti da je Kosovo od bitnog interesa za Srbiju i da se po tom pitanju treba obazrivo odnositi.\nUkazao je da je bitno da se u pozitivnom duhu dođe do održivog rešenja koje bi obe strane prihvatile, jer bi tada budućnost Balkana mogla pozitivno da se razvija u pravcu Evrope.\nNaveo je da već duže vreme neguje prijateljski kontakt sa srpskim političarima i da se to sada diže i proširuje na nivo dve vlade.\n“Srbija je bez sumnje jedna od najvažnijih zemalja na Balkanu i garant za mir i stabilnost u regionu. Odnosi Srbije i Austrije su već sada dobri, ali treba da budu produbljeni. Iduće godine slavimo 150 godina od uspostavljanja diplomatskih odnosa. Mislim da je Srbija na pozitivnom putu u pravcu EU, a Austrija će je u tome podržati”, poručio je Štrahe.\nNaveo je da Austrija želi da podstakne i podrži blagostanje, mir i stabilnost na Balkanu, a pristupni proces su najbolje sredstvo za to.\nEvropska perspektiva Srbije i drugih zemalja Zapadnog Balkana, prema njegovim rečima, u sopstvenom interesu su Austrije.\nPodsetio je da je Austrija jedan od najvećih investitora u Srbiji sa oko 400 preduzeća koja zapošljavaju oko 18.000 ljudi.\nDačić: Nećemo podleći pritiscima za rešenje pitanja KiM\n“Srbija je zainteresovana za rešavanje svih otvorenih regionalnih pitanja, zalaže se za regionalnu stabilnost, za mir i za međusobno pomirenje”, izjavio je šef srpske diplomatije Ivica Dačić i dodao da Beograd nikada neće podleći bilo kojim pritiscima koji će rešiti pitanje statusa Kosova na osnovu jednostranih akata koji su doneseni u Prištini u prethodnom periodu.\nDačić je, nakon razgovora sa Štraheom, novinarima rekao da Srbija i Austrija praktično nemaju spornih pitanja, osim različitog tumačenja i pogleda na pitanje Kosova.\nRešavanje otvorenih pitanja, istakao je, može da bude samo ukoliko se uvaže interesi svih.\n“U tom smislu smo spremni na dogovore i dijalog sa Prištinom, naravno, mi očekujemo da EU koja moderira taj dijalog i u kom učestvuju predsednici Vučić i Tači, da EU izvrši dodatni pritisak kako bi se implementiralo ono što je dogovoreno i potpisano još pre pet godina”, rekao je Dačić.\nPodsetio je da je nedavno bilo 2.000 dana otkad je potpisan Briselski sporazum, a nije formirana Zajednica srpskih opština, što je za Srbiju veoma važno, jer je to bio uslov zbog kojeg smo potpisali Briselski sporazum.\nTakođe, jasno je da nema rešavanja ovog otvorenog pitanja bez uvažavanja zajedničkih i pojedinačnih interesa srpskog i albanskog naroda, naveo je Dačić i dodao da su u tom smislu postojale određene ideje od predsednika Vučića koje su nailazile na različite komentare, ali što se nas tiče, želimo da imamo aktivnu ulogu.\n“Ali, svakako da bez spremnosti na kompromis i uvažavanja srpskog naroda koji živi na Kosovu i Metohiji Srbija neće nikad podleći bilo kojim pritiscima koji će rešiti pitanje statusa Kosova na osnovu jednostranih akata koji su doneseni u Prištini u prethodnom periodu”, rekao je Dačić.\nDačić kaže da Srbija moli sve naše prijatelje da imaju u vidu takvu poziciju naše zemlje, da daju šansu dijalogu i da daju šansu pronalaženju mirnog kompromisnog rešenja.\n“Zato je za nas značajno, imajući u vidu da Priština i dalje donosi određene jednostrane akte, kao što je juče bila odluka da se krene u transformaciju, odnosno, formiranje Vojske Kosova, što je apsolutno suprotno svim rezolucijama međunarodnih organizacija i institucija, kao što su Rezolucija 1244”, rekao je Dačić.\nSrbiji je, istakao je ministar, bitna tu i pozicija Austrije i mi veoma pozitivno ocenjujemo ovaj stav koji je izneo vicekancelar Štrahe vezano za stav Austrije za formiranje vojske Kosova.\n“Takođe, kada je reč o međunarodnim organizacijama, mi smatramo da pre postizanja dogovora ta pitanja ne treba da budu uopšte na dnevnom redu. Zato je i važna pozicija Austrije kada je reč o Interpolu, Unesku i drugim međunarodnim organizacijama gde Kosovo pokušava da pitanje tog članstva iskoristi za promociju svoje državnosti, a ne kao što neko kaže za policijsku saradnju kada je Interpol u pitanju”, rekao je Dačić.\nIzraziviši zadovoljstvo razgovorom sa Štraheom, Dačić je naglasio da će to biti veliki korak u unapređenju odnosa naših dveju zemalja i razvoj prijateljskih odnosa.\nOcenio je da su odnosi Srbije i Austrije u usponu, te dodao da se očekuje dolazal u Beograd kancelara Sebastijana Kurca, vezano za jubilej naših diplomatskih odnosa (145 godina), kontakte i posetu ministarke Knajsl.\n“Želimo da naša saradnja bude svestrana i zaista mogu da izrazim samo zadovoljstvo zbog razvoja naših bilateralnih odnosa, imajući u vidu da je Austrija jedan od naših najznačajnijih ekonomskih partnera”, rekao je ministar.\nPodsetio je da je Austrija ne samo jedna od najvećih investitora, skoro 1.000 kompanija posluje u Srbiji, gde su vlasnici austrijski državljnai ili pravna lica sa austrijske teritorije.\nOni zapošljavaju nekoliko desetina hiljada ljudi u Srbiji.\nSpoljnotrgovinska razmena je prošle godine bila skoro milijardu evra i veliki su poslovi u toku, zajedničke aktivnosti i očekujemo da se ta ekonomska saradnja što više razvija.\n“Želim da se zahvalim Austriji na podršci koju nam pruža kada je reč o evropskim integracijama. Mi smo svesni važnosti evropskih integracija, kao što znate Srbija želi da bude članica Evropske unije, u tom smislu je važna harmonizacija našeg sistema sa vrednostima EU i to je bitno za reformu celog našeg društva. U tom pogledu je bitna podrška država članica EU, Austrija je među zemljama koje najviše podržavaju evropski put Srbije”, rekao je Dačić.\nDačić je rekao da u tom pogledu želi da zahvali Austriji što prilikom svog predsedavanja EU ima inicijativu da se što više poglavlja otvori, a da li će to tako biti ne zavisi naravno samo od Austrije nego od svih država članica.\n“Takođe mislim da je bitno da širimo našu saradnju i u svim drugim oblastima koje su od značaja. Značajan je i današnji događaj koji će uslediti, vezan takođe za reformu naše državne uprave i u tom pogledu su saradnja ovih ministarstava koje se bave državnom upravom i lokalnom samoupravom veoma značajna”, zaključio je Dačić.


Rezidencija - Društvo\nObjave iz kategorije: Društvo\nPatrijarh srpski Irinej izrazio je nadu tokom razgovara sa liderima koalicije “Za budućnost Crne Gore” Andrijom Mandićem i Milanom Kneževićem da će Zakon o slobodi veroispovesti u Crnoj Gori, uperen protiv Srpske pravoslavne crkve, uskoro biti stavljen van snage. Patrijarh je povodom izbora u Crnoj Gori istakao da je volja naroda trijumfovala nad samovoljom pojedinca, kao i […]\nPrištinska Koha: Manastiri iz doba Nemanjića su drevno albansko nasleđe!\nSrpskim duhovnim nasleđem na KiM danas se ponovo bavi prištinska Koha i ponovo iznosi tvrdnju da pravoslavni manastiri i crkve iz perioda Nemanjića ne pripadaju Srbiji, već da je u pitanju navodno “drevno albansko nasleđe” nastalo na vizantijskim spomenicima u srednjem veku. U tekstu pod naslovom “Srpsko prisvajanje srednjovekovnih arberijskih spomenika na Kosovu”, Koha navodi […]\nVojska Srbije će čuvati neutralnost!\nVojska Srbije će čuvati i štititi vojnu neutralnost Srbije, ali ne na papiru, već stvarnu vojnu neutralnost, poručio je predsednik Republike Aleksandar Vučić. Vučić je, na promociji najmlađih oficira Vojske Srbije, istakao da Srbija mora da ima jaku vojsku u svetu nesigurnosti, izazova, nepredvidivosti. „Nije posao vaš i naš da radimo za bilo koga drugog, […]\nMitropolit crnogorsko-primorski SPC Amfilohije najavio je da će u narednom periodu biti obnovljene neke od najznačajnijih svetinja Srpske pravoslavne crkve u Crnoj Gori. On je istakao da će prvo biti renoviran manastir na Briskoj gori koji je, kako je rekao, ‘nedavno srušen od strane bezbožne vlasti’. – Želimo i da obnovimo crkvu na Lovćenu, a trenutno […]


Srbija mora znati šta hoće\nStudija "Kosovsko ogledalo" pojavila se u vreme kada međunarodni pregovori o rešenju statusa Kosova i Metohije, prema mnogim ocenama, ulaze u završnu fazu i kada je Srbiji, pored argumenata, činjenica i važećih principa međunarodnog prava, potrebno i mnogo mudrih, moralnih i sposobnih državnika i diplomata, koji su u stanju da istinu i principe međunarodnog poretka stave u službu odbrane države Srbije, njene teritorijalne celovitosti i suvereniteta.\nU "Kosovskom ogledalu" upravo je data suština mogućeg rešavanja i odbrane najvažnijeg državnog i nacionalnog pitanja, koje se, prema rečima autora, rešava jednom na neodređeno vreme i koje svojim ishodom utiče na sudbinu i interese budućih generacija. Odlučujući o sudbinskim pitanjima matice, o njenoj suverenosti i teritoriji, o odnosu prema kulturnoj i duhovnoj baštini, o nacionalnom identitetu, današnja vlast u Srbiji odgovorna je za zaštitu interesa i položaja čitavog srpskog naroda.\nO kosovskom pitanju su pisali mnogi autori. Ono postaje posebno aktuelno od nastanka moderne srpske države u devetnaestom veku, a naročito od momenta formiranja tzv. albanske lige u Prizrenu 1878. godine. Ono što izdvaja ovu studiju od drugih autorskih dela jeste i veoma uspešan spoj nekoliko celina koje daje kompletan sadržaj studije. To su: prvo obilje dragocenih istorijskih prikaza i geneze srpsko-albanskih odnosa u procesu rasrbljavanja južne srpske pokrajine i njena internacionalizacija. Ovaj proces, koji je usko vezan za projekat "velike Albanije", podržavale su velike sile Austrougarske i Italije, zatim nemačkog Trećeg rajha, a danas SAD i NATO, sa različitim pobudama i geopolitičkim interesima, ali je suština ostala ista, prekrajanje granica i oduzimanje Kosova i Metohije od Srbije i proterivanje srpskog naroda sa njihovih vekovnih ognjišta.\nU "Kosovskom ogledalu" autor je prikazao ne samo produbljenu istorijsko-političku analizu stanja u južnoj srpskoj pokrajini već i suštinu te mračne igre svetskih oligarha. Stari i novi pridruženi protagonisti antisrpske geopolitike pretendenti na evropski jugoistok - SAD i NATO, uz snagu svoje medijske propagande i vojne tehnike, isturili su svoj živi štit - albanski narod na Kosovu i Metohiji i njihove nelegitimne aspiracije koje traju skoro 130 godine, u pokušaju ostvarivanja "velike Albanije" na prostoru susednih država Srbije, a zatim Crne Gore, Makedonije, Grčke.\nU "Kosovskom ogledalu" veoma uspešno se razotkriva suština "novog svetskog poretka" na čelu sa SAD i NATO, koji od devedesetih godina u izmenjenim međunarodnim okolnostima, kada nestaje bipolarnost i blokovska konfrontacija promovišu nove geostrateške planove čija realizacija započinje upravo na Balkanu i u Jugoslaviji. Jugoslavija postaje poligon na kome se testiraju nove metode natovske koncepcije "izazivanja i upravljanja krizama" kao element tada još nevidljivog ali osmišljenog sistema upravljanja svetom u bliskoj budućnosti. Autor ukazuje da je ovo period kada međunarodne institucije, poput Oebsa, UN i dr, gube samostalnost i sve više postaju pokriće za američke planove.\nUgrožavanje srpskog, etničkog i državnog prostora na Kosovu i Metohiji danas ima i neke specifičnosti, pre svega, u broju aktera i širini antisrpskog osvajačkog fronta koji ne obuhvata samo najmoćnije sile Zapada, već budi i duhove islamskog fundamentalizma.\nKosovska drama ulazi u svoju završnu fazu. Kako slikovito ističe autor: "na delu je pokušaj alhemičara globalnog sistema da dođu do formule po kojoj bi oduzimanje postojbine srpske države, duhovnosti i kulture i njenu predaju albansko-terorističkoj vrhuški predstavili kao uspeh demokratske vlasti u Beogradu. U politici su moguća razna čuda, ali takav pronalazak teško je zamisliv čak i u konceptu globalnog sistema".\nOčevidno je da je u ovom trenutku strategija SAD, NATO i EU usmerena na ubrzano opremanje Kosova i Metohije potrebnim državnim atributima, kao i pripremanje Srbije i njene javnosti da odustanu od svog legitimnog prava na Kosovo i Metohiju.\nS posebnom pažnjom autor je u "Kosovskom ogledalu" analizirao stav Rusije prema rešavanju kosovskog problema. Imajući u vidu da je globalna strategija nastupa SAD i NATO prema Jugoslaviji, u stvari, preteča natovskih koncepcija za nastup prema Rusiji, to je u stvari, kako autor ističe, upravljanje ekspanzijom na Istok sa pogledom uperenim prema Rusiji i Evroaziji kao strateškom cilju.\nAutor ocenjuje da dolaskom Putina na vlast politika Rusije prema Kosovu i Metohiji postaje aktivnija, jasnija i principijelnija. Ruski predsednik, naročito u ovom periodu kada Zapad insistira da se problem statusa Kosova reši što pre, zalaže se za principijelno rešenje statusa Kosova i Metohije u skladu s postojećim principima međunarodnog prava, s najavom mogućnosti ruskog veta u slučaju da konačno rešenje nema saglasnost obe strane, a posebno da je nametnuto srpskoj strani. Autor naglašava da ovi stavovi i interesi Rusije faktički predstavljaju podršku Srbiji i proširuju prostor za argumentovanje odbrane srpskih interesa. Očigledno je, kako i sam autor ističe, neprihvatljivo jednostrano rešenje za Kosmet jer Rusija štiti svoje interese u suzbijanju separatizma u ruskoj federaciji i postsovjetskom prostoru s već poznatim kriznim žarištima na Kavkazu, kao i problem Abhazije, Osetije, Karabaha i Pridnjestrovlja.\nStavovi Putina svakako daju izvesnu nadu u mogućnost da kosmetska drama bude rešena po principima međunarodnog prava. Ono što zabrinjava i što autor u "Kosovskom ogledalu" naglašava jeste još nedovoljno aktivan stav srpskog političkog vrha, kao i neusaglašena srpska politika sa stavovima Rusije. Srbija mora prvo da bude jedinstvena i da zna šta hoće.\nI na kraju, naglasio bih "jasnu poruku autora "Kosovskog ogledala" Živadina Jovanovića: "Kosmetom se ne sme trgovati". U ovoj rečenici sadržana je poruka i državnika diplomate, političara, ali i poruka zabrinutog građanina Srbije koji odgovornima na vlasti u Srbiji, poručuje da se Kosovo i Metohija moraju sačuvati.


Zeus ZUS-NPW90 New models laptop punjač cena, cene Srbija, prodaja Beograd Novi Sad Niš\nZeus ZUS-NPW90 New models laptop punjač cene\nTrenutno nemamo slike za Zeus ZUS-NPW90 New models\nEPonuda nije internet prodavnica već Vam omogućava da brzo i lako nađete Zeus ZUS-NPW90 New models laptop punjač po najjeftinijoj ceni. Naš cilj je da kupci budu što bolje informisani o ponudi Zeus laptop punjač ZUS-NPW90 New models na tržištu Srbije. Vrlo lako nalazite željeni proizvod za kategoriju Laptop punjači cene, ne morate da lutate od sajta do sajta za Zeus Laptop punjači, sve Vam je na jednom mestu. Naši operateri svakodnevno ažuriraju cene ali je potrebno da proverite cenu i dostupnost za Zeus ZUS-NPW90 New models laptop punjač sa PRODAVCEM. EPonuda ne može da garantuje potpunu tačnost specifikacije i slika za Zeus ZUS-NPW90 New models laptop punjač. Pre kupovine, podatke za Zeus laptop punjač ZUS-NPW90 New models proverite na sajtu PROIZVOĐAČA.


VISOKA DELEGACIJA KP GRČKE BORAVILA U POSETI NKPJ\nU dvodnevnoj poseti Beogradu, 06. i 07. juna, boravila je visoka delegacija Komunističke partije Grčke (KPG) koju je ugostila Nova komunistička partija Jugoslavije (NKPJ). Grčku delegaciju su predstavljali drug Jorgos Marinos član Politbiroa i Centralnog komiteta KPG, takođe i poslanik u parlamentu Grčke iz frakcije KPG koja broji 15 poslanika, drug Eliseos Vagenas, član Centralnog komiteta na čelu odseka za međunarodne odnose, i drugarica Efi Tsigka iz odseka za međunarodne odnose KPG.\nDo susreta je došlo na predlog drugova iz Grčke, koji su želeli da u otvorenom razgovoru s našim rukovodstvom razmene neka viđenja vezana za aktuelne situacije u Međunarodnom komunističkom pokretu, kao i za političke aktuelnosti kako na globalnom nivou tako i u regionu Balkana, kao i da predlože neke od konkretnih vidova buduće saradnje i podrške.\nDo prvog susreta je došlo u sedištu naše partije, a drugove su primili Generalni sekretar NKPJ drug Aleksandar Banjanac, sekretar za Međunarodne odnose, član Sekretarijata i Centralnog komiteta NKPJ drug Marijan Kubik, i drugarica Ana Ručnov, članica Sekretarijata i Centralnog komiteta NKPJ.\nTokom prvog susreta bilo je reči o aktuelnostima u radu naših partija, s naše strane su predstavljeni zaključci poslednjeg 5. vanrednog kongresa kada je na dužnost stupio novi Gensek, drug Banjanac, predočeni su rezultati poslednje predsedničke kampanje koja je na žalost završena i pre samih izbora zbog drskih mera vladajuće klase koja je iz izborne utakmice isključila svaku pravu opoziciju sistemu, drugovima iz KPG su predočeni rezultati održanih izbora kao i naše viđenje opšte političke klime u zemlji, koju karakteriše koncentracija velike moći u rukama jednog čoveka i partije koja isključivo zastupa interese domaćeg i stranog krupnog kapitala, nastavlja s ponižavanjima radnog naroda, servira laži o smanjenju nezaposlenosti i hvališe se u suštini neodrživom socijalnom situacijom u kojoj radnička klasa i svi ljudi koji žive od svog rada jedva sastavljaju kraj s krajem. Naši predstavnici su se osvrnuli i na razvoj situacije u našem regionu u kom se javljaju nove opasnosti od eskalacije sukoba i novih ratova podstaknutih nastojanjima imperijalističkih sila u našem regionu. Takođe, naša delegacija je prenela i planove za obeležavanje 100. godišnjice Velike okotobarske socijalističke revolucije koju proslavljamo ove godine.\nDrugovi i drugarica iz Grčke su čestitali našem rukovodstvu i posebno drugu Banjancu na imenovanju za novog Genseka partije, ukazali su na naše bliske odnose i kontakte i potvrdili otovren i srdačan drugarski odnos kakav naše partije imaju od uspostavljanja međusobnih odnosa. Drugovi iz KPG su istakli da oni komunističke partije ne dele na velike i male, već na one koje pravilno ocenjuju situacije u razvoju političke i revolucionarne borbe i one koje to ne čine, na revolucionarne i oportunističke, na partije koje zasnivaju svoje delovanje na jačanju pozicija u radničkom pokretu i radničkim brobama i na one koje svoj rad baziraju na uskoj borbi za parlamentarnu zastupljenost i ne mnogo više od toga. Istaknuto je da je i KPG u svojoj prošlosti prošla kroz brojne krize i izazove, ali da je iako opstala kao moćna i masovna partija raničke klase Grčke, i dalje nespokojna svojom pozicijom i bez ikakvih samozadovoljenja nastavlja da širi opseg svog rada i uključuje nove članove i kadrove, što je u skladu s dodatnim podizanjem postavljenih ciljeva koji su ušli u najnoviji program partije usvojen na nedavno održanom 20. kongresu o čijim rezultatima je naše rukovodstvo bilo bliže upoznato. Na kongresu je potvrđena orijenticija KPG nastavka i jačanja politike socijalnih saveza, povezivanja s omladinom, siromašnim i srednjim seljaštvom, organizacijama žena, penzionera, izbeglica, migranata, itd. Grčki komunisti dela naša viđenja napete situacije na Balkanu, prilikom čega su posebno osudili projekat stvaranja Velike Albanije koji svoju konkretizaciju dobija svakim danom u sve većoj meri. Istakli su i opasnosti koje Turska izaziva u pograničnim delovima s Grčkom, gde krši suverenitet Grčke time što njeni vojni brodovi uplovljavaju u teritorijalne vode Grčke, a vojni avioni lete vazdušnim prostorom Grčke. Delegacija KPG je posebno istakla da je u prošlosti grešila kada je za situaciju ne samo ugrožavanja mira i izazvanja opsasnosti, već i za socijalnu i ekonomsku situaciju u njavećoj meri optuživala Zapadni imperijalizam ne videvši interese vladajuće klase u Grčkoj i grčkih kapitalista koji su imali jednako važnu ulogu u izazivanju spomenutih situacija. U tom svetlu oni su izneli i kritiku aktuelne vlasti Sirize, koja kao i prethodne vlasti stoji na pozicijama odbrane interesa vladajuće klase u Grčkoj i stranog krupnog kapitala. Izrazili su još jednom zahvalnost našoj partiji kao i drugim partijama koje su ih podržale u njihovoj pravilnoj oceni karaktera Sirize, koju su kada je došla na vlast, na žalost podržale i mnoge komunističke partije koje su skliznule u mutne vode oportunizma. Iako je svojevremeno KPG podržavala i pomagala mnoge od njih, te partije u osetljivoj situaciji u Grčkoj nisu uzvratile istom merom, što nije bio slučaj s NKPJ.\nSledeći radni dan je otpočeo video intevjuom koji su naši drugovi napravili s grčkom delegacijom i koji će uskoro biti dostupan preko naših medija.\nPotom je na naš predlog delegacija KPG boravila u poseti centrali Udruženih sindikata Srbije – „Sloga“ gde je delegaciju dočekao predsednik sindikata drug Željko Veselinović. U razgovoru s drugom Veselinovićem grčka delegacija je bila informisana o sturkturi sindikata, organizacionoj moći i potencijalima, kao i o strategiji borbe. Istaknuto je veliko obostrano zadovoljstvo što je Sloga od prošle godine deo velike svetske sindikalne porodice – Svetske federacije sindikata koja okuplja najporgresivnije sindikate svih meridijana koje komunsiti podržavaju i s kojima blisko sarađuju. Delegacija KPG je istakla veliko zadovoljstvo svime o čemu je bila informisana, kao i samom činjenicom da u Srbiji postoji sindikat kao što je Sloga, ukazala je da s optimizmom gleda na sardnju naše partije i Sloge i da u tome nedvosmisleno vidi veliku nadu za perspektivu borbe radnog naroda Srbije.\nPosle srdačnog sastanka s rukovodstvom Sloge na čelu sa predsednikom Veselinivićem, kojem je prisustvovala i delgacija naših omladinaca iz SKOJ-a, napravljen je još jedan intervju, ovog puta za sloginu internet televiziju.\nPosle ovog intervjua je usledio sastanak s rukovodstvom SKOJ-a, ispred kojeg su s delegacijom KPG razgovarali Prvi sekretar SKOJ-a drug Aleksandar Đenić i članica rukovodstva drugarica Nađa Pavlica. Poseban akcenat tokom razgovora je bio stavljen na ovogodišnji Festival omladine i studenata koji će se održati u Sočiju. Našim omladincima su preneti pozdravi Komunističke omladine Grčke i želje za produbljivanjem saradnje i novim zajedničkim akcijama. I ove godine delegacija Komunističke omladine Grčka biće gost na Antifašističkom letnjem kampu koji organizuje SKOJ, dok će naši omladinci posetiti festival Odigitis koji organizuju mladi Grčki komunisti.\nU poslepodnevnim satima održan je još jedan sastanak s rukovodstvom NKPJ na kojem je bilo reči uglavnom o situaciji u Međunarodnom komunističkom pokretu, kao i o konkretnim pitanjima saradnje između naših partija. Naša delegacija je najpre čestitala na uspešnoj akciji zaustavljanja Albanskog vojnog konvoja iz sastava NATO koji je trebalo da preko Grčke pređe ka Rumuniji i da tamo učestvuje u NATO vojnim vežbama. Aktivisti KPG i Komunističke omladine Grčke svojim telima su blokirali autoput i zaustavili čitav konvoj koji je zbog toga morao da se vrati u Albaniju. Čestitke za ovu uspešnu akciju su se nadovezale na zahvalnost za slične akcije kada je naša zemlja bila na meti NATO agresora, ali i za brojne druge akcije solidarnosti i pomoći koju su komunisti iz Grčke pružili našem narodu. Ovaj sastanak je bio prilika da se razmotre aktuelnosti u radu Međunarodnog komunističkog pokreta s posebnim osvrtom na analizu delatnosti pojedinih partija iz regiona i sveta. Grčka delegacija je ponovo istakla da u našem regionu uz KP Turske najbliže odnose ima s našom partijom, a mi smo s naše strane pružili viđenje i analizu komunističkog pokreta na prostoru bivše Jugoslavije. Delegacija KPG je potom uputila apel našoj partiji da uzme aktivno učešće na svim skupovima i akcijama koje će se ove godine održati povodom 100. godišnice Velike oktobarske socijalističke revolucije. Takođe, upućen je poziv da nastavimo da svojim tekstovima obogaćujemo sadžaj Međunarodne komunističke revije u čijem ovogodišnjem izdanju će se po prvi put pojaviti članak naše partije. Usledilo je i razmatranje teme raskola u nama i KPG-u bliskoj partiji, Komunsitičkoj partiji naroda Španije, čije će posledice uskoro dobiti puni epilog koji na žalost ne uliva nadu po pitanju razvoja dalje revolucionarne borbe u Španiji. Grčki drugovi su imali reči oštre kritike na račun sadašnjeg Genrelanog sekretara i vrhuške Komunsitičke partije naroda Španije, ali će o svemu biti više reči na narednim međunarodnim susretima koji će se održati tokom ove godine. Zajednički je konstatovano da je situacija u Međunaordnom komunsitičkom pokretu složena i teška, ali i da za komuniste nikada i nije bilo lakih situacija i vremena.\nNa kraju se prešlo i na predloge zajedničkih akcija gde je sa strane delegacije KPG iznet predlog da delegacija naše partije obiđe u dužoj poseti Grčku i pobliže se upozna s delovanjem partijskih organizacija na lokalu, frontovskih organizacija partije i time stekne bolji uvid u taktiku i način delovanja Grčkih komunista. Iznet je predlog i o nizu aktivnosti, seminara, konferencija i skupova, povodom tema kao što su antiimperijalistička borba, borba protiv deindustrijalizacije, pitanje izbeglica na Balkanu i tome slično. Bilo je reči i o raznim vidovima ekonomske saradnje među partijama, o čemu će više reči biti po konkretizaciji svega o čemu je razmatrano.\nZaključak je usledio da među našim partijama vlada potpuno poverenje i otvorenost, solidarnost i drugarski odnosi. Naši delgetai su preneli da se NKPJ ponosi činjenicom da intenzivno i blisko sarađje s KPG čiji su članovi uvek dobrodošli u Srbiju, dok je Grčka delegacija prenela svoje iskrene nade u dalji pozitivan razvoj borbe komunista iz redova NKPJ koja ima potpunu podršku bratske KPG.\nPosle sastanka druženje je nastavljeno u neformalnoj i veseloj atmosferi u Beogradskoj boemskoj ulici Skadarliji uz zvuke straogradske i narodne muzike.\nŽivela saradnja i drugarstvo NKPJ i KPG!


Izvor: Blic sport arhiva vesti 05.08.2017 - Naslovi.net\nSkandal: Posle ovoga će izgubiti navijače u Srbiji: Da li Inter zna šta je čestitao Hrvatima?\nBlic sport 05.08.2017\nInter iz Milana je klub koji u Srbiji ima veliki broj navijača, ali... Tim za koji su nekada sa puno uspeha igrali Siniša Mihajlović i Dejan Stanković se pošteno obrukao. Inter je na svom zvaničnom Fejsbuku poslao poruku koja je uvredila Srbe. Foto… »\nStolica: Sjajno je što publika može na "krov", Voždovac zaslužuje podršku\nBlic sport 04.08.2017\nTrener fudbalera Voždovca Ilija Stolica rekao je da njegova ekipa u predstojećoj utakmici protiv Borca želi pobedu, kao i da je jako dobro što njegova ekipa u prva dva kola Superlige Srbije nije primila gol. Foto: FK Voždovac / Promo Ilija Stolica… »\nGran pri u tekvondou: Tijana Bogdanović bronzana u Moskvi\nNaša tekvondoistkinja Tijana Bogdanović osvojila je bronzu na prvom Gran priju ove godine, koji se održava od 4. do 6. avgusta u Rusiji! Foto: Aleksandar Dimitrijević / RAS Srbija Tijana Bogdanović Srebrna olimpijka iz Rija do bronze na ovom turniru… »\n05.08.2017 Blic sport, kategorije


SAD kritikuju EU: Šaljete pogrešnu poruku Iranu - Sputnjik Srbija\nSAD kritikuju EU: Šaljete pogrešnu poruku Iranu\n11:31 25.08.2018 Preuzmite kraći link\nOdluka Evropske unije da Iranu dodeli 20,7 miliona dolara pomoći šalje Teheranu pogrešnu poruku u pogrešno vreme, izjavio je specijalni izaslanik SAD za Iran Brajan Huk.\n„Narod Irana suočen je sa veoma stvarnim ekonomskim pritiscima koje su izazvali korupcija u njihovoj vladi, loše rukovođenje državom i duboka umešanost u terorizam i strane konflikte. SAD i EU bi trebalo da rade zajedno na pronalaženju trajnog rešenja koje istinski podržava narod Irana i staje na kraj pretnjama tog režima po regionalnu i globalnu stabilnost“, rekao je Huk, prenosi Rojters.\nIz Vašingtona tvrde i da bi ta sredstva umesto pomoći građanima Irana mogle biti iskorišćena u terorističke svrhe.\nEU je donela odluku da Iranu isplati 20,7 miliona dolara pomoći u cilju suzbijanja efekata američkih sankcija i spasavanja nuklearnog sporazuma iz 2015. godine.\nSAD su se u maju ove godine povukle iz tog sporazuma, koji je ograničio nuklearne ambicije Teherana.\nEU je do sada isplatila 20,7 od planiranih 58 miliona dolara izdvojenih za Iran, koji je zapretio da će prestati da se pridržava odredbi nuklearnog sporazuma ukoliko ne dobije ekonomsku pomoć zbog sankcija.\nkritika, pomoć, EU, Iran


U Crnoj Gori se traži obudkcija bebe koja je bila kovid pozitivna | Novosadski informativni portal 021\nU Crnoj Gori se traži obudkcija bebe koja je bila kovid pozitivna\nZdravstvene vlasti Crne Gore zatražile su obdukciju bebe stare dva i po meseca koja je jutros preminula kod kuće u Danilovgradu, a bila je kovid pozitivna.\nU zajedničkom saopštenju Zavoda i Instituta za javno zdravlje navodi se da polučasovna reanimacija lekarskog tima na licu mesta nije dala rezultat.\n"Reč je o bebi kod koje su, u prenatalnom periodu, dijagnostifikovani urodjeni srčani problemi zbog kojih je i posle rodjenja bila na bolničkom lečenju 17 dana. Beba je bila kovid pozitivna, sa blagim simptomima, bez temperature i bez upale pluća, što je ustanovljeno prilikom ranije hospitalizacije u Institutu za bolesti dece Kliničkog centra Crne Gore", navodi se u saopštenju.\nDodaju da je beba, nakon dolaska na kontrolu početkom ove sedmice, preventivno zadržana u bolnici i posle toga, sa urednim nalazima, otpuštena na kućno lečenje.\nU Crnoj Gori su u poslednja 24 sata tri osobe umrle od kovida, među kojima je i ta beba.


U opasnosti od zaborava su i makedonski, crnogorski, egipatski i drugi jezici koji pripadaju manjinama u Srbiji, kao i bunjevački govor koji još uvek nije standardizovan kao jezik. Od oko 7.000 jezika, koliko ih ima u svetu, polovini preti izumiranje. U Srbiji je ugroženo šest jezika: vlaški, banatski bugarski, sefardski, romski, šopski i rusinski.\nO ovoj temi je bilo reči na međunarodnom dvodnevnom seminaru: “Jezici kojima preti opasnost od nestajanja i digitalizacija edukativnog materijala za obrazovanje nacionalnih manjina.”\nPredstavnik Evropskog bunjevačkog centra iz Holandije, dr Dragan Konstadinović objašnjava da u Srbiji postoje manjine koje nemaju matičnu zemlju poput Rusina, Roma i Bunjevaca i da se nalaze na listi ugroženih jezika.\n„Trend je u svim zemljama u Evropi da se manjinama omogući da svoj jezik koriste i revitalizuju, a naročito za manjine koje broje manje od 10.000 ljudi. Svakodnevno takvi jezici nestaju. Jedan od razloga je kolonizacija, gde su narodi u Africi bili primorani da uče na primer engleski jezik. Dobar primer očuvanja manjinskog jezika je škotski i velški. Cilj nam je da se ubuduće povežemo i realizujemo projekte kako bi zajednički radili na očuvanju jezika manjina, ali i digitalizaciji materijala za obrazovanje. Lepo je štampati knjige, ali neophodno je sve te materijale stavljati na internet “, objašnjava Dragan Konstantinović.\nPredsednik Bunjevačke Matice, Ivan Sedlak kaže da žele da se kroz projekte povežu sa drugim narodima i apliciraju na projekte Evropske unije kako bi uspeli da sačuvaju svoj govor.\n„Jezik koji nije standardizovan nalazi se u rizičnoj grupi jezika koji nestaju. Želimo da dokažemo da je u ne tako dalekoj prošlosti bunjevački jezik bio priznat i ovo je jedan od puteva i načina da se taj status vrati. Bez priznatog jezika nema ni nacionalne zajednice, ni naroda“, zaključuje predsednik Bunjevačke matice u Subotici, Ivan Sedlak.\nSkupu pored stručnjaka prisustvovali su i predstavnici devet manjina. Predstavljeno je oko 10 radova. Organizator dvodnevnog stručnog seminara je Friske Akademija, Bunjevački evropski centar iz Holandije i Bunjevačka matica.


Tanjug 28. septembra 2021. 14:52\nBRISEL,28. septembra ( Tanjug) – Glavni pregovaračhi Beograda i Prištine, Petar Petković i Besnik Bisljimi, razgovarće u sredu u Briselu sa specijalnim predstavnikom EU, Miroslavom Lajčkom, o mogućostima za rešvanje krize na severu KiM i povratku slobode kratenja preko adminstrativnih prelaza Jarinje i Brnjak.\nDa li će Petković i Bisljimi sesti za isti sto zavisiće od stavova iznetih tokom bilaterlanih razgovora i procene Lajčka da li ima mogucnosti za približavanje dve strane rešenju trenutne situacije, rečeno je Tanjugu u Briselu.\nEU je tokom prethodnog vikenda sa najviših nivoa insistirala na što hitnijem statanku u Briselu predstavnika Beograda i Prištine, dok je Beograd naglašavao da je preduslov za dolazak u Brisel povratak slobode kretanja i povlačenje specijalnih snaga sa severa KiM.\nDogovor da se u Briselu ipak pojave glavni pregovarači dve strane došao je uz napomenu EU da je na liderima dve strane prvenstvena odgovornost na spuštanju tenzija, a da se od pregovarača očekuje da imaju „mandat da razgovaraju o daljem putu i pronađu održiva rešenja u interesu građana“.\nU diplomatskim izvorima u Briselu pred ovaj sastanak napominju da je dobro što do njega dolazi, ali i da ne postoji pretarani optimizam kada je reč o mogućem sutrašnjem dogovoru ili dolasku do rešanja za trenutnu krizu na KiM.\nU EU, nezvanično, nisu želeli da spekulištu povodom mogućeg „plana B“ koji bi Miroslav Lajčak mogao sutra da stavi na pregovarački sto, uz komentar da je to već trebalo da se desi ako takav plan postoji.\nZvanično, i Lajačak i EU, ponavljaju da su oni tu samo da „olakšaju razgovore“, a da je na „dve strane da se dogovore“.\nIstovremeno, EU poručuje da je u „intenzivnim diplomatskim pregovorima“ i sa međunarodnim partnerima povodom situacije na KiM.\nU tom kontekstu se vidi i poseta specijalnog američkog izaslanika, Gabrijela Eskobara, koji će se ove nedelje takođe naći u Briselu.\nPortparol EU, Peter Stano, posetu Eskobara vidi kao jedan u nizu sastanka koje Miroslav Lajčak ima u okviru svojih diplomatsikih aktivnosti i odbacije mogućost direktnog učešća eskobara na sutrašnjem sastanku sa pregovaračima Beograda i Prištine koji vodi EU.


Nedovršeni posao: Zašto je Bosni i Hercegovini i dalje potreban OHR\nUpravo smo završili naš polugodišnji sastanak političkih direktora Upravnog odbora Vijeća za implementaciju mira (PIC) koji je održan 29. i 30. novembra. Na sastanku su predstavnici zemalja članica PIC-a informirani direktno od predsjedavajućeg Vijeća ministara Bevande i njegova dva zamjenika o tome šta oni rade da bi ova zemlja postigla napredak. Zasigurno je ostalo još mnogo posla da bi se ispunili najbitniji ciljevi vanjske politike BiH: članstvo u NATO savezu i EU. Kominike sa današnjeg sastanka PIC-a možete pročitati na ovom linku.\nU proteklim smo sedmicama imali priliku često čuti kako neki u BiH vode polemiku o tome da li je OHR i dalje potreban. Nažalost, mnogi komentari u vezi sa ovim stizali su kao uvrede i vulgarnosti, a ne u formi konstruktivnih prijedloga o tome kako pomoći da BiH ide dalje. Stav SAD je jasan i dosljedan: mi želimo da se OHR zatvori. Ali do zatvaranja može doći samo kada Bosna i Hercegovina bude spremna da samostalno funkcioniše. U 2008. godini je PIC odredio takozvani “5+2” paket ciljeva i uslova koji moraju biti ispunjeni prije zatvaranja OHR-a. Mnogi ljudi koji kritikuju OHR i kažu da već odavno nije ovdje dobrodošao su isti oni ljudi koji blokiraju napredak na ispunjavanju “5+2” paketa ciljeva i uslova.\nDa navedem samo nekoliko konkretnih primjera – dva cilja se odnose na iznalaženje održivih rješenja za knjiženje i raspodjelu državne i vojne imovine. U martu su politički lideri dogovorili okvir za rješavanje oba pitanja. Ali su potom lideri postali više zainteresirani za resistematizaciju u raznim vladinim institucijama nego za rješavanje ovih pitanja. Neuspjeh po pitanju vojne imovine u protekle dvije i po godine sprečava BiH da u potpunosti sudjeluje u Akcionom planu za članstvo NATO saveza. Kada su se politički lideri nedavno sastali u Mostaru, još jednom su se dogovorili da će ovo pitanje riješiti na osnovu sporazuma iz marta. Ali, moram pitati – gdje je prijedlog konkretnih koraka koje će poduzeti da bi se to pitanje riješilo? U Mostaru politički lideri čak nisu ni spomenuli nedavnu odluku Ustavnog suda BiH o vlasništvu države nad imovinom, koja mora biti sastavni dio rješenja.\nJoš jedan uslov iz paketa “5+2” je da mora postojati “pozitivna procjena Upravnog odbora PIC o situaciji u BiH koja se temelji na potpunom poštivanju Daytonskog mirovnog sporazuma”. Biće teško zaključiti da je ovaj uslov ispunjen sve dok lideri osporavaju ono što je jasno navedeno u Daytonskom sporazumu.\nSAD se raduju danu kada će situacija u BiH biti takva da OHR može zatvoriti svoja vrata. Već više od četiri godine jasno govorimo šta se treba desiti da bi ovo bilo moguće. Ali sve dok se ne zadovolje ovi kriteriji i sve dok Bosna i Hercegovina ne postigne značajan napredak ka članstvu u EU i NATO savez, smatramo da za OHR postoji važna uloga u nadgledanju provedbe mirovnog sporazuma. Umjesto da kritikuju OHR i visokog predstavnika, pozivam lokalne lidere da se fokusiraju na donošenje odluka i stvaranje okruženja koje će omogućiti zatvaranja OHR.


Muftija travnički primio u posjetu Koordinatora Predstavništva TIKA-e za BiH - Muftijstvo travničko\nTokom posjeta razgovaralo se o projektima koje je finasirala Turska uprava za međunarodnu saradnju i razvoj TIKA na području Muftijstva travničkog, a posebno je bilo riječi o završetku projekta renoviranja stare zgrade medrese. Muftija je iskoristio priliku da se zahvali predstavniku TIKA-e g-dinu Alimciju i izrazio nadu za nastavak uspješne saradnje na sličnim projektima i ubuduće na obostrano zadovoljstvo.\nSastanku je prisustvovao i pomoćnik direktora Elči Ibrahim-pašine medrese za nastavu mr. Kemal Avdagić koji se u ime uprave zahvalio predstavniku TIKA-e na prihvatanju finansiranja projekta renoviranja stare zgrade medrese.\nS druge strane g-din Alimci se zahvalio domaćinima i istakao dobru saradnje između TIKA-e i Muftijstva travničkog i Elči Ibrahim-pašine medrese.\nKo je na web-stranici: 359 gostiju i nema prijavljenih članova


Zvizdić predstavlja BiH na Svjetskom ekonomskom forumu u Davosu - Radio Bet\nZvizdić predstavlja BiH na Svjetskom ekonomskom forumu u Davosu\nPredsjedavajući Vijeća ministara Bosne i Hercegovine Denis Zvizdić učestvovat će danas na posebnoj sesiji “Ubrzanje dugoročnog razvoja zapadnog Balkana” u okviru godišnjeg sastanka Svjetskog ekonomskog foruma u Davosu.\nNa sesiji će, kako je ranije najavljeno, biti riječi o regionalnoj saradnji, ekonomskom razvoju i jačanju stabilnosti i sigurnosti.\n“To je dobra prilika da se razgovara o modalitetima ekonomske saradnje, stvaranju ambijenta za strane investicije i jačanju ekonomske saradnje u regionu”, kazao je Zvizdić pred odlazak u Davos.\nPored predsjedavajućeg Vijeća ministara Bosne i Hercegovine, na sesiji o zapadnom Balkanu učestvuju i premijeri Bugarske, Crne Gore, Makedonije, Hrvatske i Albanije – Bojko Borisov, Duško Marković, Zoran Zaev, Andrej Plenković i Edi Rama, te predsjednici Srbije i Kosova, Aleksandar Vučić i Hašim Tači.\nPosebnu sesiju o zapadnom Balkanu otvorit će predsjednik Svjetskog ekonomskog foruma Borge Brende, dok će zamjenik generalnog sekretara Ujedinjenih naroda Džefri Feltman (Jeffrey D. Feltman) i komesar Evropske unije za politiku proširenja Johanes Han (Johannes Hahn) održati uvodne govore.\nGodišnji sastanak Svjetskog ekonomskog foruma održava se od 23. do 26. januara u Davosu.


Malo pozorište "Duško Radović": Online program od 22. do 26. aprila 2020. - Dan u Beogradu\nNaslovna » Izlasci » Pozorište » Malo pozorište „Duško Radović“: Online program od 22. do 26. aprila 2020.\nMalo pozorište „Duško Radović“: Online program od 22. do 26. aprila 2020.\nAh Neša 22. april 2020. Pozorište Postavite komentar\nViše od mesec dana Malo pozorište „Duško Radović“ organizuje na društvenim mrežama online program, koji ne čine samo pozorišne predstave.\nBajke u 7\nU sredu 22. aprila 2020. od 19.00 (repriza u subotu od 19.00) u okviru „Bajke u 7“, na programu je „Mala sirena“ Hansa Kristijana Andersena.\nUz svaku bajku, dolazi i propratni tekst o piscu, kompozitoru muzike, kao i samoj bajci, uz predloge kako da slušanje bajke učinite što zanimljivijim i interaktivnijim. Bajke čita i oživljava dobro poznati glas Vladislave Đorđević, a dizajn zvuka potpisuje Pavle Gajić.\nU petak, 24. aprila od 17.00, na instagram stranici pozorišta, biće priređeno „Malo putovanje kroz istoriju umetnosti“.\nSvake radne nedelje obrađuje se tema drugog umetnika, odnosno umetnice, i jednog njihovog umetničkog dela, uz poseban osvrt na istorijski kontekst i priču koja prati to delo – naravno, u formatu bliskom i razumljivom najmlađima.\nStručna saradnica pozorišta je Lili Perović, zvanični vodič muzeja Luvr i Orsej.\n– Do sada smo putovali kroz život i delo Viže Lebren, Žak Luj Davida i Albrehta Direra. U četvrtoj epizodi istraživaćemo život i delo Đuzepa Arčimbolda, enigmatičnog italijanskog slikara čuvenog po portretima gde su lica sastavljena u celosti od voća, povrća, cveća, knjiga i morskog življa – u duhu ovonedeljne teme, posebno ćemo se zadržati na ovom, poslednjem – najavljuje Perović.\n– Sadržaja ima u izobilju, ali Malo pozorište „Duško Radović“ se trudi da najmlađima ponudi kvalitetne predstave koje na prvom mestu podstiču na razmišljanje i zaključivanje. One moraju da bude empatiju, daju snagu i inspirišu dobrotu. Trudimo se da gradimo program koji ima važnu moralnu i edukativnu ulogu u životu mališana. Pored emitovanja snimaka predstava pokrenuli smo i programe koji na zabavan način predstavljaju klasike slikarstva, literature i muzike. Kroz radio drame, kvizove i radionice klasična muzika i slikarstvo se povezuju sa dramom na nivou primerenom i zanimljivom deci. Veliko interesovanje publike je potvrda potrebe za kulturnim sadržajem ove vrste i to ohrabruje pozorište „Duško Radović“ da nastavi. Okolnosti su nove, ali pozorište je drevno i ono će uvek pronaći put do publike – kaže Aleksandar Nikolić, direktor Malog pozorišta „Duško Radović“.\nU nedelju, 26. aprila od 12.00, pozorište dolazi kod vas sa predstavom „Mobi Dik“ po tekstu Dimitrija Kokanova, u režiji Snežane Trišić.\nU ovoj vrlo zanimljivoj adaptaciji čuvene priče, kit Mobi Dik, nemilosrdna morska neman koja potapa brodove i jede mornare, strah je i trepet za sve, osim za devojčicu Rejčel. Rejčel na prvi pogled izgleda kao sasvim obično dete koje je sa roditeljima na letovanju, ali njoj je poveren važan zadatak – da spase Mobi Dika od kapetana Ahaba i njegove posade.\nEmitovanje je na YouTube kanalu Malog pozorišta „Duško Radović“. (danubeogradu.rs)\nPrethodni 22. april 2020: Čekamo odgovor na pitanje…\nSledeći Beogradska filharmonija: Virtuelni mini koncert na YouTube-u


SportDC - Vesti - Premijer liga BiH - Paljanke ''osvajaju'' Maglić\nSreda, 21.08.2019 12:27\n12.12.2018 Čedo Matović\nTokom vikenda igraju se mečevi desetog kola Premijer lige BiH.\nU ženskoj konkurenciji u Foči očekuje se zanimljiv meč gdje domaće odbojkašice Maglića dočekuju ekipu Jahorine.\nPaljanke s omjerom 2-7 i sa 5. bodova nalaze se na devetom, predposlednjem mjestu tabele, a Fočanke sa skorom 3-6 i sa deset su sedme. U prethodnom kolu Jahorina je u derbiju začelja poražena u Goraždu dok su odbojkašice Maglića na svom terenu savladale Modriču.\nU prvom dijelu sezone ekipa iz Foče slavila je u Palama ali Jahorinke traže priliku za revanš. Izabranice trenerskog dvojca Vlada Vukovića i Aleksandra Skakavca sa novim bodovima u debitanskoj sezoni bile bi blizu opstanka u klupskoj eliti Bh odbojke. Paljanke imaju drugačije planove, devete su na pretposlednjem mjestu koje vodi u Prvu ligu Republike Srpske i vjeruju da će naći riješenje za igru domaćina i bodove za luku spasa. I jedna i druga ekipa svjesne su značaja utakmice te najavljuju veliku borbu i nadaju se najboljem te su ispunjeni svi uslovi za odbojkašku poslasticu.\nKula Gradačac - Sloboda (19,00)\nGacko - Modriča (19,00)\nMaglić - Jahorina (19,00)\nGoražde - Bl Volej (17,00)\nSmeč - Bimal Jedinstvo (18,00)


Prestati s jednostranim zatvaranjima granica\nBeta 10. februara 2016. 16:10\nZemlje na balkanskoj migrantskoj ruti ne bi trebalo da pribegavaju jednostranim merama na granicama, a trebalo bi da ubrzaju izgradnju prihvatnih kapaciteta za migrante, ukazala je danas Evropska komisija u izveštaju o napretku u primeni plana za rešavanje migrantske krize.\n„Redovno su beleženi slučajevi jednostranih odluka u jednoj zemlji, što ima domino efekat na zemlje na daljem putu. Povratak na organizovano upravljanje granicama na putu Istočnog Mediterana/Zapadnog Balkana je najhitniji prioritet za Evropsku uniju“, navodi se u delu izveštaja za takozvanu balkansku rutu, pripremljenog za sastanak lidera EU 18. i 19. februara u Briselu.\nU izveštaju se navodi da je potrebno hitno ubrzati povećanje smeštajnih kapaciteta i dodaje da je dogovoreno da se duž zapadnobalkanske rute broj mesta poveća za oko 50.000, od čega je oko polovina ispunjena ili je izgradnja kapaciteta u toku.\nU saopštenju nema podataka o pojedinačnim zemljama, ali je prema podacima UNHCR-a koje je objavio RTS Srbija već pripremila većinu od 6.000 predvidjenih smeštajnih mesta, dok je i ostatak u pripremi.\nEvropska komisija je u izveštaju naglasila i da zemlje moraju da insistiraju na primeni propisa EU o azilu i upravljanju granicama.\n„Ljudi koji dolaze u EU moraju znati da će dobiti pomoć ukoliko im je potrebna, ali da nije na njima da odlučuju gde će to biti u EU“, navodi se u izveštaju.\nKomisija je ocenila da je ostvaren napredak u primeni plana od 17 tačaka koji je utvrdjen na liderskom sastanku 25. oktobra 2015. godine sa ciljem uspostavljanja postepenog, kontrolisanog i uredjenog kretanja osoba po zapadnobalkanskoj ruti, a kao ključna pitanja izdvojeni su kontrola granica, kapacitet za prihvat i upravljanje tokom migracija medju zemljama koje su pod najvećim pritiskom.\nBrisel navodi i da su Srbija, Slovenija, Hrvatska i Grčka preko mehanizma EU za civilnu zaštitu zatražile od drugih zemalja da im pošalju resurse za suočavanje sa teškom humanitarnom situacijom na svojim teritorijama, i da je 15 zemalja dalo ponudu za pomoć i dostavilo opremu poput šatora, vreća za spavanje i posteljine, predmeta za ličnu zaštitu, opreme za grejanje i osvetljenje i generatore struje.\n„Ipak, veliki deo zahteva za pomoć još nije ispunjen“, navodi se u izveštaju i navodi da je Srbija medju zemljama koje još čekaju na odgovor na zahtev za pomoć.\nNavodi se da će evropska agencija za koordinaciju upravljanja granicama Fronteks (Frontex) intenzivirati pomoć na grčkoj granici sa Makedonijom, kao i da je, budući da Fronteks ne može da radi direktno na teritoriji Makedonije, u toku razrada alternativnih načina za pomoć.\nIstiče se i da je razvijen mehanizam razmene informacija i novi pristup saradnji i koordinaciji zemalja na balkanskoj ruti, kao i sveobuhvatna razmena informacija izmedju šefova policija o politikama i praksama na granicama i komunikacija i saradnja izmedju graničnih vlasti.\nIznet je podatak da je u 2015. od Turske u Grčku prešlo 880.000 osoba, od kojih je većina dalje išla zapadnobalkanskom trasom.\nIzveštajem je obuhvaćena i primena mera u Grćkoj i Italiji, a ocenjeno je izmedju ostalog da se prihvatna mesta ne razvijaju dovoljno brzo, kao i da se ni premeštanje migranata iz Grčke i Italije ni prinudno vraćanje ne odvijaju zadovoljavajućim tempom.


Popularni turski glumci, kod nas poznati kao protagonisti u hit serijalu ‘1001 noć’, posle tri godine braka završili na terapiji pokušavajući da izbegnu razvod...\nTurski glumac Halit Ergenč, zvezda serijala ‘1001 noć’, zablistao je i u ulozi osmanskog sultana Sulejmana Veličanstvenog, koji je u prvoj polovini 16. veka vladao velikim delom Azije, Evrope i Afrike. Njegove trupe su opsedale Beč, a njegova zadužbina...\nPopularni turski glumac Halit Ergenč (40), kod nas poznat po ulozi Onura u seriji ‘1001 noć’ ima veliki problem sa novom sapunicom - ‘Sulejman Veličanstveni’. Naime, publika u Turskoj nije zadovoljna zbog scena sa golim ženama i što je Sulejman prikazan kao čovek koji uživa u alkoholu, pa je tako produkcijska kuća dobila oko 74.000 pritužbi da se prekine sa emitovanjem. Neki ekstremisti su čak organizovali proteste na ulicama turskih gradova tvrdeći da sapunica nema veze sa istorijskim činjenicama, a Halit je, navodno, dobio pretnje smrću jer je pristao da glumi tako razuzdanog vladara. Foto: Gloria press\nglumica • pevačica • anita lazić todorović • glumac • lidija marković • rade marković • beograd • film • venčanje • marta keler • zijo rizvanbegović • muzičar • šeherezada • tardu flordun • ruška jakić • koncert • oskar • igor đorđević • pevač • trudnoća • porođaj • kejt midlton • milan čučilović • milena pavlović • serija •


150 nelegalnih grobalja u Beogradu - Penzin\nPočetna Magazin Godine Čovek i smrt 150 nelegalnih grobalja u Beogradu\nČovek i smrtDruštvoMagazin GodineSrbija\nPrema anketi koju je, u 10 lokalnih samouprava, od jula do spetembra 2014. godine, sprovela Grupacija preduzeća za pogrebne usluge Privredne komore Srbije (PKS) u Srbiji se svaka druga sahrana obavi na nelegalnim grobljima. U Beogradu ih ima 150, u Kragujevcu 30, u Subotici 18, u Alibunaru 12, a u Smederevu na dva legalna ima 23 nelegalna groblja.\nPrema Zakonu o komunalnim delatnostima, održavanje grobalja, kao i sahranjivanje ili kremiranje mogu obavljati isključivo javna preduzeća ili privredna društva u kojima je većinski vlasnik Republika Srbija ili jedinica lokalne samouprave. Zato je anketa u nelegalna groblja uvrstila većinu seoskih grobalja, jer se o njima staraju mesne zajednice ili samoorganizovana fizička lica.\nU Novom Sadu su svih 16 seoskih grobalja o kojima se staraju mesne zajednice dobro održavana, poštuju se sve potrebne procedure, pa u javno-komunalnom preduzeću „Lisje” kažu da ih nikako ne bi nazvali “nelegalnim”. Plan je da staranje o njima postepeno preuzme ovo javno-komunalno preduzeće koje se stara o grobljima na teritoriji Novog Sada, Petrovaradina, Sremske Kamenice, Veternika, Futoga.\nDrastični su slučajevi, međutim, kada sahranjivanje preuzmu „samoorganizovana fizička lica”. Grupacija je upozorila da se takva večna počivališta grade bez ikakve analize zemljišta i vodenih tokova, bez urbanističko-tehničke dokumentacije, bez infrastrukture i neophodnih objekata, sa neuređenim parcelama. Nezadovoljavajuća je i veličina grobnih mesta, ali i dubina rake.\nO tome koliko je tačno takvih grobalja u Srbiji i koliko je pokojnika na njima sahranjeno ne postoje precizni podaci. JKP „Gorica” iz Niša barata sa brojevima dobijenim iz gradske uprave prema kojima na teritoriji njihove opštine ima 35 nelegalnih grobalja. Na najvećem od njih, Donjoj Vrežini, obavi se i po nekoliko sahrana u toku dana, a na manjim seoskim grobljima deset-petnaest mesečno, kaže Budimir Savić, pomoćnik direktora JKP „Gorica” za poslove sektora „Pogrebne usluge”.\n– Prave evidencije koliko je na divljim grobljima sahrana urađeno, ko sve sahranjuje i ko organizuje ukop uopšte nema. U suštini bi to trebalo da rade mesne zajednice, ali one najčešće takve podatke nemaju. A divlje groblje Donja Vrežina, na primer, sada zahvata prostor od između pet i deset hektara. Kada smo bili tamo pre dva meseca, videli smo da su rake stigle do prvih kuća, pa se sahranjuje na desetak metara od stambenih objekata. U produžetku je neki seljak rešio da proda svoju njivu za te namene, izdvojio je jedno parče zemlje sto metara dugačko i deset metara široko i to je sada novi deo groblja gde se sahranjuje. Verovatno da je spustio cenu u odnosu na neki drugi deo – priča Savić.\nOn objašnjava da divlja groblja nemaju ni struju ni vodu, niko ih ne održava, neograđena su i neobezbeđena, parcele su neuređene, pa je povorka prinuđena da na rukama nosi kovčeg nekoliko stotina metara, jer jedino tako može da stigne do improvizovane rake.\nNa nedavno održanom okruglom stolu o ovoj temi, koji je u Privrednoj komori Srbije organizovala Grupacija preduzeća za pogrebne usluge, ukazano je i na primer beogradskog groblja u Malom Mokrom Lugu koje se nelegalno širi. Od ukupno 10 hektara, samo 2,15 je u vlasništvu opštine, dok je ostatak u privatnim rukama. Kod tog, kao i kod ostalih nelegalnih grobalja, dodatno postoji problem zakupa grobnog mesta na duži period, a neuređena su i prava zakonskih naslednika i drugih srodnika pokojnika.\n– Potreban je dugoročan plan koji podrazumeva usaglašavanje zakonskih propisa u ovoj delatnosti, legalizaciju postojećih grobnih mesta, regulisanje infrastrukture, kontrolu u svim aspektima sahranjivanja sa posebnim aspektom na sprečavanje sive zone ekonomije… – nabrajaju u JKP „Pogrebne usluge” listu mera za rešavanje problema nelegalnih grobalja.\nI JKP „Gorica” ima kapaciteta da preuzme staranje o svim nelegalnim grobljima, ali, takođe, ništa ne može da uradi bez pomoći grada.\n– Grad bi trebalo da reši pitanje vlasništva nad zemljištem, a druga komunalna preduzeća da pomognu oko izgradnje infrastrukture, dovođenja struje i vode, na prvom mestu – kaže Savić za Politiku.\nTags:AlibunarBeogradgradgrobljejavna preduzećaKragujevacNovi SadsahranaseloSmederevoSrbijaSubotica


Brus ONLINE - Nema boljeg posla od državnog\nNEMA boljeg posla od - državnog. Plata stiže redovno i veća je nego u privredi, a otkaz je gotovo nezamisliv. Penzija je izvesna, za zdravstvenu knjižicu nema brige, a godišnji odmor niko ne dovodi u pitanje.\nOvako razmišljanja, očigledno, veliki broj kandidata koji se upravo utrkuju za zaposlenje u državnim firmama. Jer, više od 40.000 mladih prijavilo se prošle godine za samo 285 radnih mesta u Elektroprivredi Srbije, „Telekomu“ i Radio-televiziji Srbije.\nNajveći broj nezaposlenih u Srbiji, prema podacima Republičkog zavoda za statistiku, posao čeka između četiri i šest godina. Malo više optimizma ulivaju brojke nacionalne službe za zapošljavanje, gde kažu da se visokoobrazovani načekaju i po godinu dana dok ne prime prvu platu. A na biro se iz više škole „preselio“ 7.881 diplomac i još 34.324 mladića i devojaka direktno sa fakulteta. Konkursi koje su lane raspisali EPS, „Telekom“ i RTS ovih dana dobijaju epilog.\nElektroprivreda Srbije primila je prošle nedelje 110 mladih stručnjaka, koji će biti pripravnici tokom sledećih godinu dana. Računica pokazuje da je za svako od ovih radnih mesta stiglo po 172 prijave, što ne čudi kada je prosečna plata lane u EPS bila 61.919 dinara.\nU uži krug probrano je 2.200 kandidata koji su ispunjavali uslove konkursa. Među odabranima najviše je diplomiranih inženjera mašinstva, elektrotehnike, rudarstva, ali i ekonomista i pravnika. Domaća elektroprivreda zapošljava oko 29.000 radnika, a prirodni odliv zaposlenih svake godine varira od 1.000 do 2.000.\n- Bez mladih, stručnih i perspektivnih kadrova, ni EPS ne bi imao budućnost - kaže Dragomir Marković, prvi čovek ovog preduzeća. - Nama je neophodno da obnavljamo visokoobrazovane kadrove, jer prosečan radnik elektroprivrede ima 50 godina. Svi pripravnici završili su fakultet u roku, sa prosečnom ocenom 8,24.\nČak 4.020 kandidata prijavilo se jesenas na konkurs za posao u „Telekomu Srbija“, koji traži 75 saradnika. Posle više krugova selekcije, radnu knjižicu u srpskom „Telekomu“ dobilo je 73 kandidata.\nUz inženjere, „Telekom“ je na ovom konkursu zaposlio i ekonomiste i pravnike. Tražilo se 75 stručnjaka u raznim oblastima, a najbolji su angažovani u oblasti ekonomije, marketinga, informaciono-komunikacionih tehnologija, zatim u oblasti ljudskih resursa, strategije, interne revizije, kao i na pravnim i logističkim poslovima.\n- Prema statistikama, jedan kandidat se prosečno prijavio za osam različitih radnih mesta što je znatno usložnjavalo proces selekcije - kažu u „Telekomu“.\n- I pored toga što nemamo zakonsku obavezu raspisivanja javnog oglasa, na ovaj korak smo se odlučili u želji da dobijemo najkvalitetniji mogući kadar koji u ovom trenutku postoji na tržištu rada. Vreme će pokazati, ali uvereni smo da su kandidati koji su prošli strogu selekciju, zaista najbolji.\nZa dva radna mesta u oblasti interne revizije nisu izabrani kandidati zbog nedostatka onih odgovarajuće stručnosti. Do kraja poslovne godine, kako najavljuju u ovoj kompaniji, za ovu oblast biće raspisan novi javni konkurs.


Neko ko je u kulturnom stvaralaštvu Srbije uspeo da spoji nespojivo, kroz ples baziran na modernizaciji izvornih igara, etno muzike i vizuelne estetike, kao i da na najbolji način predstavi tradiciju i kulturno nasleđe Balkana, kroz muzičko-vizuelni spektakl za pamćenje, je plesna trupa Una Saga Serbica.\nDržeći se izuzetno krutih pravila u očuvanju našeg folklora, koja podrazumevaju da čak i na dečijem takmičenju nastup mora da se održi pod punim belim svetlima i bez ikakve inovacije, folklor je pretio da postane deo naše kulturne baštine koju svi poštuju ali nerado posećuju.\nOvu skrupulu je vizuelnom estetikom i modernizacijom izvornih igara i etno muzike, potpuno srušila plesna grupa Una Saga Serbica. Shvativši potrebu da se izađe iz klišea, a pri tom ostane dosledan tradiciji po kojoj se kolo igra kao grupna narodna igra u kojoj se pleše u zamišljenom krugu, ovaj autorski tim je osmislio spektakl koji predstavlja pandam proslavljenim ansamblima poput irskog „Riverdensa”, gruzijske „Legende” i turske „Anatolijske vatre”.\nProjekat "Igre i zvuci Balkana" je spojio ono što se smatralo nespojivim, izvorni folklorni ples i tradicionalnu etno muziku balkanskih naroda sa trodiomenzionalnim animacijama i vizuelnim efektima koji prate baletsko-akrobatski koreografski pristup, čime je učinjena ozbiljna promocija naše folklorne baštine.\nAutorsku ekipu u sastavu: reditelj Boško Đorđević, kompozitor Slobodan Marković, kostimograf Irena Belojica, koreografi Ana Krstić, Elena i Nebojša Gromilić i Mirko Knežević, okupio je koreograf Svetozar Krstić, direktor KUD ”Frula”, kako bi mu pomogli da ostvari ideju o kojoj je maštao proteklih 15 godina.\nUrbani zvuk prepoznatljivih narodnih melodija sa autentičnim neparnim ritmovima, uz vizuelnu impresiju pomognutu 3d mapiranim kulisama i stilizovanim kostimima na kojima blistaju svetlosne diode, preko folklornih koraka isprepletanih elementima klasičnog baleta i akrobatike, pod snažnom umetničkom palicom Đorđevića, dovelo je do spektakla koji je otvorio novu dimenziju tradicionalnih narodnih plesova sa Balkana.\nAnsambl od 44 plesača čine baletski igrači škole “Lujo Davičo” koji su odlično savladali tehniku folklora, i igrači odabrani iz raznih KUD-ova koji su napornim radom ovladali elementima klasičnog baleta. Važan doprinos su kao solisti pružili prvaci nacionalnog baleta: Bojana Žegarac, Sanja Ninković, Milan Rus i Igor Pastor, učinivši da ceo ovaj projekat publiku ostavi bez daha.\nNastao sa ciljem da oživi, neguje i promoviše autentično nasleđe narodnih igara, “Igre i zvuci Balkana” su u novom, modernom svetlu predstavili naše izvorno nasleđe na način koji neguje lepotu umetnosti kao trajnu vrednost u domenu naše kulture.\nIgre i zvuci Balkana\nDejana Bajić - još jedna srpska olako izgubljena neponovljivost


Stručnjaci smatraju da će Covid-19 kružiti godinama kao gripa, ospice i HIV\nKampanje vakcinacije ispunjavaju obećanje suzbijanja Covid-19, ali vlade i kompanije sve više prihvataju ono na što epidemiolozi već dugo upozoravaju – da će cirkulacija virusa biti i u budućnosti.\n– Prolazeći kroz pet faza tuge, moramo doći do faze prihvatanja da nam životi neće biti isti – rekao je Thomas Frieden, bivši direktor američkih Centara za kontrolu i prevenciju bolesti.\nDodao je da mislim da svijet nije zaista usvojio činjenicu da su to dugoročne promjene.\nHospitalizacije su već pale za 30 posto u Izraelu nakon što je vakcinisana trećina populacije. Očekuje se da će smrtni slučajevi izazvani Covid-19 u Izraelu naglo pasti u narednim sedmicama.Međutim, neke organizacije planiraju dugoročnu budućnost u kojoj se metode prevencije poput zaštitinih maski i ispitivanja nastavljaju u nekom obliku. U međuvremenu se brzo pojavljuje nova i potencijalno unosna industrija Covid-19, jer preduzeća ulažu u robu i usluge kao što su nadzor kvaliteta zraka, filteri, dijagnostički setovi i novi tretmani.


Predstavnici RCSEE u poseti Birminghamu - rcsee\nDelegacija koju su činili predstavnici Saobraćajnog fakulteta Univerziteta u Beogradu i Klastera Železnica Jugoistočne Evrope boravila je u poseti Centru za železnička istraživanja i obrazovanje (BCRRE) Univerziteta u Birminghamu i železničkom klasteru Railalliance. Tokom posete, delegacija je imala prilike da se upozna za železničkom industrijom u ovoj oblasti, naprednim rešenjima koje pružaju lokalne kompanije, kao i sa inovacijama koje se razvijaju u okviru istraživačkog centra Univerziteta u Birminghamu.\nU okviru posete, RCSEE delegacija je prisustvovala Destination Decarbonization, događaju koji su zajedno organizovali Rail Alliance I BCRRE, na kome su predstavljene moderne tehnologije koje za cilj imaju smanjenje emisija ugljen-dioksida koje prouzrokuje železnica. U okviru te manifestacije, delegacija je imala priliku da se upozna sa Hydroflex-om, vozom na hidrogenski pogon koji je razvijen u okviru BCRRE. Tokom test vožnje, inženjeri Univerziteta u Birminghamu su predstavili novu tehnologiju koju su razvili, i odgovorili na pitanja brojnih zainteresovanih.\nU nastavku posete, delegaciju RCSEE je posetila Univerzitet u Birminghamu, prilikom čega su im predstavljeni resursi kojima raspolaže BCREE, kao i proizvodi i inovacije razvijene u ovom centru. Poseban akcenat tokom razgovora je bio na saradnji institucija i njihovih članova, kako kroz projekte, tako i kroz mogućnosti za zajedničke poslovne poduhvate i transfere znanja i novih tehnologija.\nKonačno, delegacija RCSEE je imala priliku da prisustvuje West Midlands Grand Rail Collaboration Conference 2019, konferenciji organizovanoj na visokom nivou kojom započinje partnerstvo pet regionalnih operatera, sa ciljem da se povisi nivo usluge za putnike u železničkom saobraćaju u ovom regionu. Tokom konferencije, članovi delegacije su se upoznali sa problemima sa kojima se suočavaju putnici, kao i načine na koje će partneri pojednostaviti strukturu karata, poboljšati stanice i vozove, kao i poboljšati performanse vozne mreže.\nCategory: Arhiva 24.09.2019.\nPreviousPrevious post:RCSEE bio aktivni učesnik sajma “TRAKO 2019” u PoljskojNextNext post:Predsedništvo Klastera RCSEE pojačano novim članom iz Crne Gore


VIDEO - Krsmanović poziva na dodatne sankcije Dodiku i intervencije visokog predstavnika!\npetak, 12 januar 2018 20:22\nPotpredsjednik NDP-a, Zdravko Krsmanović, gostujući u emisiji Parlaonica na BHT-u, izrekao je niz veoma diskutabilnih stavova, usmjerenih uglavnom protiv Republike Srske i entitetskog uređenja BiH.\nPrizivao je uvođenje dodatnih sankcija predsjedniku Dodiku, uz intervencije i visokog predstavika.\n"Nisu sporni entiteti i kantoni, ali su sporna tolika njihova ovlašćenja, da su oni uzeli sve resurse, a lokalne zajednice sveli, malte ne, na nivo mjesnih zajednica", rekao je Krsmanović.\n"Mi ovdje pričamo uglavnom o socijaldemokratiji u FBiH. Republika Srpska kao da je, malte ne, drugo tijelo, kao da nije dio ove države. Ne, ovo je jedna država, u kojoj postoje socijaldemokrate u Banjaluci i Sarajevu, koji se lažno predstavljaju", izjavio je Krsmanović.\nU svemu ovome Krsmanović, kaže, ima i podršku stranaka Saveza za promjene, posebno SDS-a, koja je od, kako je rekao, retrogradne stranke postala konzervativna partija zapadnog tipa. Tema emisije bila je ideja socijaldemokratije i mogućnost ujedinjenja ljevice u BiH, a osim Krsmanovića učestvovali su još potpredsjednik SDP-a Miro Lazović, bivši član te partije Nijaz Skenderagić, predsjednik SDU Nermin Pećanac, uz političke analitičare i predstavnike nevladinih organizacija.\nViše iz ove kategorije « Čavić: Separatistička politika SNSD nanosi štetu RS i Srbima Šokantna pljačka građana od strane Dragana Mektića i Adila Osmanovića?! »


Očekujemo nastavak dijaloga poslovne zajednice i Vlade - CorD Magazine Očekujemo nastavak dijaloga poslovne zajednice i Vlade - CorD Magazine\nDanijela Fišakov, predsednica Slovenačkog poslovnog kluba (SPK)\nSa pravom smo očekivali konkretnu podršku Vlade Srbije i u najvećem obimu je i dobili. Ipak, nekim našim članicama su potrebne i specifične mere pomoći i Slovenački Poslovni Klub – SPK će u kontaktu sa vladom takve mere i zagovarati.\n„Jedva čekamo da opet počnemo da organizujemo događaje kao što smo radili u prethodnih 17 godina, kaže Danijela Fišakov, predsednica Slovenačkog poslovnog kluba (SPK). Uprkos tome što pre septembra neće biti povratka na prijatnu atmosferu zajedničkih druženja SPK, i Klub i njene članice dobro su se snašle u novonastalim okolnostima onlajn rada i pre svega čuvanja zdravlja svojih zaposlenih. Štaviše, u nevolji su ojačana prijateljstva i učvršćene veze između članica i prijateljskih komora.\nKako su se vaše članice izborile sa pandemijom?\nKad je proglašeno vanredno stanje u Srbiji, naše su članice prvo propisale mere koje su se ticale zdravstvene bezbednosti zaposlenih i te su se mere dosledno sprovodile. Rezultat sprovođenja tih mera je da ni u jednoj kompaniji, našoj članici, nije bilo žarišta infekcije. To je svima bilo na prvom mestu i ta činjenica zaslužuje da se posebno istakne. Kome je to organizacija radnih procesa dozvoljavala, za svoje zaposlene je organizovao rad od kuće.\nPonosna sam na solidarnost između članica koje su međusobno i posredstvom SPK ažurno razmenjivale informacije i iskustva i tako jedne drugima pomagale u prevazilaženju novonastalih problema\nNajviše sam ponosna što je bila prisutna i mogla se jasno osetiti velika solidarnost između članica. Članice su međusobno i posredstvom SPK ažurno razmenjivale informacije i iskustva i tako jedne drugima pomagale u prevazilaženju novonastalih problema.\nKoliko su mere Vlade Srbije za pomoć privredi bile efikasne i pravovremene?\nČim je novonastala kriza postala evidentna, Slovenački poslovni klub se zajedno sa drugim privrednim i poslovnim asocijacijama, komorama, udruženjima i klubovima u ime svih privrednika Republike Srbije obratio Ministarstvu finansija sa zajedničkom molbom da se u periodu dok traje vanredno stanje olakša poslovanje kompanijama tako što će se neki nameti smanjiti, a neki odložiti.\nSa pravom smo očekivali konkretnu podršku Vlade Srbije i u najvećem obimu je Vlada naše sugestije usvojila. U devet tačaka je grupisala mere koje će preduzeti i počela je sa sprovođenjem dosledno kako je najavila. Vladine mere su u toku vanrednog stanja znatno olakšale poslovanje, pre svih, mikro, malih i srednjih privrednih subjekata, dakle, onih koji su u ovakvim situacijama najranjiviji. Privrednici ocenjuju da su ove interventne ekonomske mere bile odlične za ublažavanje prvog šoka.\nMeđutim, one su linearne i odnose se na najširi skup privrednih subjekata. Pojedine od od ovih subjekata, pak, zadesili su i dodatni specifični problemi koji su posledica pandemije. Slovenački poslovni klub već čini i činiće u budućnosti sve kako bi svojim članovima pomogao da ove probleme prevaziđu. U tom smislu, SPK kod srpskih vlasti već insistira na nekim dodatnim i specifičnim merama.\nKakva je u proteklom periodu bila vaša saradnja sa Vladom i drugim komorama? Da li ste bili u mogućnosti da članicama date precizna tumačenja uvedenih mera i da dobijete potrebna razrešenja?\nMogu samo da pohvalim rad državnih službi u toku vanrednog stanja, a pogotovo Privrednu komoru Srbije koja je sve vreme pružala pravu podršku firmama i poslovnim udruženjima. Informacije, koje smo dobijali od strane državnih institucija su uvek bile jasne, pravovremene i korisne. Dugogodišnji dobar odnos, koji gajimo sa drugim stranim komorama i klubovima je još više došao do izražaja u ovoj situaciji jer smo svi razmenjivali informacije i međusobno se pomagali. U nevolji se poznaju pravi prijatelji, a upravo ovaj period je pokazao da ih SPK ima mnogo.\nŠta sada vaše članice očekuju od Vlade Srbije? Koje mere bi u drugom koraku bile najvažnije za oporavak privrednih aktivnosti?\nNaše članice, prvenstveno i bez izuzetka, očekuju nastavak dijaloga između poslovne zajednice i Vlade, a zatim i konkretne Vladine poteze kojima bi se dalje stimulisao privredni oporavak. Naravno, privrednici su svesni da u svojim zahtevima i očekivanjima moraju da budu racionalni.\nDugogodišnji dobar odnos, koji gajimo sa drugim stranim komorama i klubovima je još više došao do izražaja u ovoj situaciji. U nevolji se poznaju pravi prijatelji, a pokazalo se da ih imao mnogo\nJasno im je da Vlada može da interveniše i da se odrekne dela prihoda samo onoliko koliko joj budžet to dozvoljava, a da je privreda upravo faktor koji punoći tog budžeta najviše doprinosi. U cilju što potpunijeg prevazilaženja nastale situacije i ublažavanja njome nastalih teškoća privredna zajednica i Vlada, uostalom kao i u svim ostalim životnim situacijama, i u ovome moraju pronaći pravu meru i međusobno se dopunjavati i sarađivati.\nU kojim pitanjima ste najviše sarađivali sa ambasadom Slovenije?\nS obzirom da poslednjih meseci, razumljivo, nema aktivnosti u vezi sa novim investicionim projektima ni u jednoj od naših država, najviše smo sarađivali sa konzularnim odeljenjem Ambasade Slovenije, odnosno konzulom gospodinom Primožem Križajem, na reševanju problema u vezi sa odlascima zaposlenih u kompanijama, našim članicama, iz Srbije i njihovim dolascima u Srbiju. Nažalost, već pola godine Slovenija nema ambasadora u Srbiji, čemu je dodatno doprineo i korona virus. Nadamo se da će novopostavljeni veleposlanik uskoro započeti svoj mandat u Srbiji, da će se novonastala situacija neće produbljivati i da će saradnja između Slovenačkog poslovnog kluba i Ambasade Slovenije nastaviti uzlaznom putanjom na kojoj se nalazila za vreme mandata prethodnih ambasadora.\nKako ste aktivnosti SPK prilagodili novim uslovima komunikacije i poslovanja? Koje će teme biti u vašem fokusu?\nPre svega, najvažnije u ovoj situaciji je bilo da svi ostanemo zdravi. Samo zdrav čovek može da radi, da voli, pa i da se svađa, sukobi itd. U skladu sa uputstvima medicinske struke i naredbama organa vlasti Republike Srbije aktivnosti SPK su se prilagodile, odnosno unekoliko promenile, od početka vanrednog stanja. Privremeno smo prekinuli sa organizovanjem događaja i sastanaka koji zahtevaju fizičku prisutnost učesnika. Ta aktivnost će se nastaviti u septembru. I pre ove krize je SPK dosta svojih aktivnosti već prilagodio standardima Industrije 4.0.\nOd ranije smo već radili od kuće kada je to bilo potrebno, bili smo lično dostupni na telefonima barem 8 sati svakoga dana, intenzivno smo koristili društvene mreže i elektronsku poštu. I sada, kao i u redovnoj situaciji, redovno pratimo sve relevantne sadržaje i informacije i o njima blagovremeno obaveštavamo članstvo. Novina je da dodatno organizujemo vebinare i internet konferencije sa aktuelnim temama kako bismo i u ovim novonastalim vremenima ostali u interaktivnom kontaktu, te u najvećoj mogućoj meri održali povezanost članova i protok informacija.\nNaše aktivnosti na umrežavanju i povezivanju članova, na obezbeđivanju kontakata i radu jedan na jedan i dalje će se intenzivno odvijati korišćenjem mogućnosti koje nam pružaju savremene tehnologije.


Kraj rekonstrukcije: Zmaj Jovina ulica dobila ASFALT\nIzvor: OkRadio.rs, 21.Avg.2019, 11:46 (ažurirano 02.Apr.2020.)\nDeonica Zmaj Jovine ulice od ugla kod Gimnazije do raskrsnice sa Kosovskom presvučena je asfaltom čime je privedena kraju rekonstrukcija ove značajne saobraćajnice u centru Vranja. Prvi radovi na rekonstrukciji ove ulice otpočeli su pre par godina, na deonici od ATD-a do ugla kod Gimnazije, a letos je završeno i uređenje fekalne kanalizacije u donjem delu ulice. Vrednost investicije u rekonstrukciji Zmaj Jovine ulice, duge 220 metara je oko pet miliona dinara, kaže gradonačelnik Slobodan Milenković. - Sređivanje podrazumeva, ne samo saobraćajnicu, ivičnjak i trotoare, već i zamenu fekalne kanalizacije. Kako sam više puta naglašavao, nećemo ići u puko presvlačenje kolovoza da bi...\nJUGpress.com: Završetak Zmaj Jovine ulice, pet miliona za 220 metara\nStrelište konačno dobija VODOVODNU MREŽU\nIzvor: OkRadio.rs, 21.Avg.2019\nNa trasi između ulica Dušana Stamenkovića i Proleterskih brigade izvode se radovi na izgradnji sekundarne vodovodne mreže, za potrebe objekta u kojem je smešten Streljački klub Vranje. Obilazeći radove gradonačelnik Vranja Slobodan Milenković rekao je da je vrednost investicije iznosi oko...


Da li je omogućeno online polaganje ispita?, Sveti Arhangel Novi Sad\nNe može se osporiti da su računari pronašli primenu u skoro svim sferama života, a kako se i oblast obrazovanja neprekidno usavršava, to su informacione tehnologije svoje mesto našle i u toj oblasti.\nKorišćenje računara u okviru vanredne nastave, odnosno uporednog školovanja, ali i u domenu prekvalifikacije i dokvalifikacije je sve više zastupljeno, a sa osnovnim ciljem da kandidatima značajno olakša sticanje diplome za željeno zanimanje.\nSvakako i srednja škola Sveti Arhangel u Novom Sadu vodi računa o neprekidnom unapređivanju usluga za koje je specijalizovana, tako da kandidati koji su zainteresovani za bilo koji tip edukacije od ponuđenih imaju priliku da računare koriste u različitim prilikama.\nNa koji način se informacione tehnologije koriste u oblasti obrazovanja\nNajčešće se računari u domenu obrazovanja koriste za realizaciju kurseva na daljinu, ali i za komunikaciju između konkretne obrazovne institucije, to jest njenih zaposlenih i pojedinačnog kandidata.\nOd institucije do institucije će zavisiti i u kom domenu je dozvoljeno korišćenje računara, ali se oni najčešće primenjuju za održavanje internet kurseva, odnosno za proveru znanja u određenoj oblasti, a kada je dostupna samo takva vrsta ispitivanja.\nSvaki kandidat koji želi da pristupi pohađanju nastave na daljinu, to jest ko ima potrebu da računar koristi u olasti obrazovanja, svakako ima obavezu da uređaju koji će u tu svrhu koristiti omogući i stabilnu vezu sa internetom.\nVanredno školovanje i informacione tehnologije\nBudući da je način na koji se vanredno školovanje organizuje potpuno drugačiji od onoga koji se primenjuje u okviru redovnog, neretko se kandidati koji su za to zainteresovani obraćaju osoblju naše škole sa pitanjem da li je omogućeno online polaganje ispita. A to se, svakako odnosi i na uporedno školovanje, koje se sprovodi po sličnom principu kao i vanredno, stim da je primarno namenjeno redovnim učenicima muzičke škole ili, pak onima koji pohađaju, recimo baletsku školu, ali i ma koju drugu, te imaju želju da polaganjem određenih ispita istovremeno steknu diplomu za neko zanimanje koje srednja škola Sveti Arhangel, Novi Sad ima u svojoj trenutnoj ponudi.\nKako je naša škola od strane nadležnih institucija Republike Srbije akreditovana za proces prekvalifikacije, kao i dokvalifikacije za različite obrazovne profile, te ima dozvolu da organizuje i uporedno školovanje, odnosno vanrednu nastavu, to ujedno podrazumeva i da ona ima obavezu da se u potpunosti pridržava pravila koja se odnose i na način organizovanja ispita.\nAko imate na umu da se određeni ispiti sastoje od dva dela, to jest usmenog i pismenog, onda se odgovor na pitanje da li je omogućeno online polaganje ispita gotovo logično nameće, te glasi da nije dozvoljeno polaganje ispita na ovaj način.\nRazlog za to je jednostavan: srednja škola Sveti Arhangel u Novom Sadu maksimalno vodi računa o kvalitetu procesa dokvalifikacije ili prekvalifikacije, kao i uporednog ili vanrednog školovanja, a ako bi dozvolila zainteresovanim kandidatima da polažu ispite na ovaj način, ona bi gotovo sigurno dovela u pitanje kvalitet programa koje ima u ponudi.\nDa pojasnimo - profesor koji je dužan da vodi računa o pravilnom sprovođenju ispita, a koji ima obavezu da lično bude prisutan u učionici za vreme polaganja njegovog pismenog dela, svakako vodi računa o ponašanju svakog prisutnog. Takođe on treba da povede računa i o nepravilnostima koje mogu tom prilikom da se jave, budući da je njegova obaveza da ih odmah po uočavanju otkloni, a u smislu da je njegova dužnost da svakog kandidata koji možda pokuša da prepisuje ili na bilo koji drugi način ometa polaganje, odmah udalji iz prostorije. Upravo je to i jedan od primarnih razloga zbog čega je odgovor na pitanje da li je omogućeno online polaganje ispita negativan.\nPreciznije rečeno, kvalitet polaganja ispita preko interneta bi svakako bio doveden u pitanje, a to se u potpunosti kosi sa načinom poslovanja pomenute obrazovne institucije!\nNa svako pitanje koje zainteresovani imaju vezano za princip polaganja ispita, srednja škola Sveti Arhangel u Novom Sadu ima odgovor! Pozovite nas kako bismo rešili sve nedoumice koje u vezi sa ovom temom imate!


Zemlje istočne Azije stvaraju fond od 80 milijardi dolara - Klix.ba\nZemlje istočne Azije stvaraju fond od 80 milijardi dolara\n24.10.2008. u 13:40\nZemlje istočne Azije planiraju tokom prvog polugodišta iduće godine osnovati vlastiti rezervni fond u vrijednosti 80 milijardi dolara, koji bi trebalo da pomogne regionalnoj ekonomiji da što brže prebrodi posljedice tekuće globalne finansijske krize, objavljeno je u petak u Pekingu.\nU toku radnog doručka o osnivanju tog fonda su razgovarali politički čelnici deset članica Organizacije zemalja Azijsko- pacifičkog regiona (ASEAN), kao i Kine, Južne Koreje i Japana, prenose agencije.\nČelnici ASEAN-a (Kambodža, Malezija,Indonezija, Vijetnam, Singapur, Filipini, Laos, Tajland, Mijanmar i Bruneji), Kine, J. Koreje i Japana izrazili su spremnost da "ostvare tijesnu saradnju sve druge neophodne zajedničke akcije u cilju prevladavanja finansijske krize i održavanja ekonomske stabilnosti".\nPredstavnik južnokorejskog predsjednika Li Dun Gvan izjavio je da će se rukovodioci J. Koreje, Japana i Kine sastati na specijalnom samitu, sredinom decembra u japanskom gradu Fukuoki da bi razmotrili aktuelnu situaciju na svjetskom finansijskom tržištu.\nSastanak lidera svih 13 spomenutih azijskih zemalja u Pekingu održan je neposredno uoči početka dvodnevnog skupa političkih prvaka Azije i Evrope (ASEM).\nCentralna tema sedmog po redu ASEM-a, prenosi Tanjug, također će biti dogovor o preduzimanju zajedničkih mjera za prevladavanje globalne finanijske krize.


Nobelova nagrada za fiziku za istraživanja neutrina\nNobelova nagrada za fiziku u 2015. godini dodeljena je Takakiju Kadžiti iz Japana i Arturu B. Mekdonalndu iz Kanade za njihov doprinos eksperimentima koji su pokazali da čestica neutrino ima masu i da može da oscilira, saopštila je Švedska kraljevska akademija nauka.\n"Ova metamorfoza zahteva da neutrini imaju masu. Ovo otkriće promenilo je shvatanje unutrašnjeg funkcionisanja materije i može da bude ključno za naše shvatanje svemira", navodi se u obrazloženju odluke.\nKadžita je prezentovao otkriće da neutrini iz atmosfere menjaju identitet na putu do detektora u Japanu.\nMekdonald je sa svojom istraživačkom grupom u Kanadi pokazao da neutrini sa Sunca ne nestaju na putu ka Zemlji, nego na našu planetu stižu sa promenjenim identitetom.\nAkademija navodi da je ovim eksperimentima rešena višedecenijska zagonetka u vezi sa neutrinima, pošto naučnici nisu mogli da utvrde zašto se na Zemlji nedostaju dve trećine neutrina koji krenu sa Sunca.\nDvojica dobitnika podeliće novčani deo nagrade od osam miliona švedskih kruna (960.000 dolara).\nNagrade za dostignuća u oblasti nauke, književnosti i mira prvi put su dodeljene 1901. godine, u skladu sa testamentom izumitelja dinamita Alfreda Nobela.


Uhapšeni napadači na Albance, uskoro i oni iz Beton hale - Sputnjik Srbija\n10:45 09.10.2018 Preuzmite kraći link\nPolicija je identifikovala napadače koji su u Novom Sadu pretukli dvojicu mladića albanske nacionalnosti i uhapsila četiri osobe osumnjičene za to krivično delo, izjavio je danas ministar unutrašnjih poslova Nebojša Stefanović.\nOn je dodao da su identifikovane i osobe koje su učestvovale u tuči u „Beton hali“ u Beogradu, od kojih su neke privedene.\nPripadnici Ministarstva unutrašnjih poslova u Novom Sadu rasvetlili su napad na dvojicu mladiće albanske nacionalnosti koji su pretučeni u Futoškoj ulici, rekao je Stefanović.\n„Policija je posle intenzivne višečasovne istrage identifikovala sve napadače koji su pretukli dvojicu mladića i uhapsila četiri osobe osumnjičene za ovo krivično delo. Pronađena je i odeća koju su osumnjičeni nosili u nedelju ujutru prilikom napada, što je važno za nastavak istrage“, rekao je Stefanović.\nPrema njegovim rečima, iako dosadašnja istraga, uključujući i razgovor sa osumnjičenima, ali i jednim od oštećenih, ukazuje da ovaj incident nije na nacionalnoj osnovi, policija će ispitati sve navode veoma detaljno i doći do potpune istine.\nStefanović je dodao da je policija, takođe, identifikovala i osobe koje su u subotu uveče učestvovale u tuči u jednom ugostiteljskom objektu u „Beton hali“ u Beogradu.\n„Neki su već privedeni, dok se za ostalima intenzivno traga i očekujem da oni uskoro budu uhapšeni“, rekao je on.\n„Srbija neće biti zemlja u kojoj se bilo ko, bez obzira na nacionalnu, versku ili neku drugu pripadnost, oseća ugroženim, niti će biti zemlja u kojoj će divljački napadi proći nekažnjeno. Ovo je država u kojoj vlada pravo i u kojoj će svaka vrsta nasilja biti najstrože sankcionisana, a policijski i tužilački organi reagovaće brzo i efikasno kako bi građani bili bezbedni i sigurni“, istakao je Stefanović.\nnapadači, privođenje, Albanci, Srbija


KOSPT se obratio sudu oko potraživanja za struju utrošenu na sjeveru države | Kosova.info\nDom|Vijesti|Ekonomija|KOSPT se obratio sudu oko potraživanja za struju utrošenu na sjeveru države\nKOSPT se obratio sudu oko potraživanja za struju utrošenu na sjeveru države\nKosovski operator sistema, prenosa i tržišta – KOSPT je potvrdio za medije da se obratio Osnovnom sudu u Prištini sa žalbom za poništenje člana 5. Licence za Operatora prenosnog sistema (OPS) električne energije.\nOvaj član se bavi kompenzacijom gubitaka koji proizilaze iz utrošene energije koju ne plaćaju potrošači u severnom delu Republike Kosovo.\nKOSPT je rekao za medije da je od aprila 2017. godine, kako bi se stvorili uslovi za otvaranje maloprodajnog tržišta energije, preko člana 5 licence OST izdate od strane RKE preneta odgovornost za pokrivanje gubitaka iz snabdevanja električnom energijom za severni deo Kosova za KOSPT od strane kompanije za snabdevanje KESCO-a.\n„KOSPT je obezbijedio sredstva za ispunjenje ove odgovornosti kroz tarife za električnu energiju do odluke Apelacionog suda krajem 2017. godine da se trošak snabdijevanja sjevera skine sa računa za struju. Ovo je rezultiralo prekidom prihoda od naknada za ovu preostalu odgovornost KOSPT-a“, navodi se u odgovoru.\nKao rezultat toga, KOSPT je rekao da u nemogućnosti da ispuni obavezu iz člana 5 Licence za OPS zbog neostvarivanja prihoda za pokrivanje gubitaka od energije koja se koristi i nije plaćena na severu zemlje, KOSPT se obratio Osnovnom sudu sa žalbom kako bi se situacija razriješila.\nKOSPT je rekao da će se suzdržati od daljih komentara jer je ovaj slučaj sada u sudskom postupku.\nPredlog o povlaćenju 30 odsto Trusta nije prošao u Skupštinskoj komisiji\nRKE: Sudska odluka nije poništila nego odložila izvršenje odluke o taksama!


Horor igra Scorn je najuspešniji domaći crowdfunding projekat — ostvaren cilj od 150.000€\n04:52 Central European Time: Beograd, Berlin, Pariz\n22:52 Eastern Time: Njujork, Boston, Majami\n19:52 Pacific Time: San Francisko, Los Anđeles, Sijetl\n10:52 China Standard Time: Peking, Šangaj, Singapur\nKako je kraj kampanje 10. oktobra, očekujemo da će suma dostići 175.000 evra potrebnih za kreiranje VR verzije igre.\nDanas je Scorn, igra Ebb Software-a uspela da prikupi ciljanih 150.000 evra i to deset dana pre kraja Kickstarter kampanje. Kada smo početkom meseca pisali o njihovoj kampanji već su bili stigli do dve trećine sume uz pomoć oko 3.000 ljudi.\nDasein, za koji su planirana sredstva, je prvi deo ove horor igre i sada je na korak od toga da bude izbačen u oktobru naredne godine. Suma će biti iskorišćena za game art, zvuk, muziku, dodavanje funkcionalnosti i ispravljanje bagova.\nOsim toga što su uspeli da postignnu cilj od 150.000 evra, postali su i domaća ekipa sa najviše prikupljenih sredstava preko Kickstarter kampanje i time pretekli naš rekord od 100.000 dolara.\nPoražavajuće je, međutim, to što je od 8.611 ljudi iz Srbije koji su došli na Kickstarter stranicu Scorna tek 31 podržalo kampanju, odnosno samo 0,7 odsto. No, tu statistiku još uvek možemo da ispravmo. Scorn možete da podržite na Kickstarteru do 10. oktobra i pomognete da iznos prikupljenih sredstava premaši cifru od 175.000 evra jer će u tom slučaju biti kreirana i VR verzija igre.


Prozračan i kompaktan porodični dom - Moj Enterijer – Kupatila, Nameštaj, Kuhinje, Garniture...\nProzračan i kompaktan porodični dom\nSplinter Creek predstavlja malu zajednicu od preko šezdeset domaćinstava u Misisipiju, koja se isključivo fokusira na samoodrživost, komforan život, očuvanje planete i razvoj...\nOva grupa ljudi kreira i finišira svoje domove u ekološkom maniru i svoj način života fokusira oko jezerskog okruženja i prirodnog bogatstva predivnog američkog juga. Dizajn kuće koju vam predstavljamo predstavlja klasičan primer otvorenog rasporeda sa glavnim ciljem ka uspostavljanju predivnih pogleda na vodu i okolne šume. Jednostavna, drvena konstrukcija ovog doma, inspirisana je starim, tradicionalnim kućama južnjačkog kraja.\nVeliki broj prozora uključen je kako bi osigurao obilje prirodnog svetla u enterijeru. Nameštaj je potpuno neformalan, ali istovremeno i veoma sofisticiran, čineći ovaj prostor savšenim za život pokraj blistavog jezera. Bele površine čine da se drveni detalji i podovi ističu, a upotreba ovakvih materijala u kombinaciji sa kožom i metalnim akcentima, dodaju teksturu i kontrast unutrašnjosti.\nGlavna zajednička površina sastoji se od kuhinje, trpezarijskog i dnevnog boravka. Ovaj otvoreni raspored poseduje svetlo ofarban drveni nameštaj, pletene detalje, mat crne metalne akcente i bele postave. Kućna kancelarija finiširana je velikim stolom retro izgleda, praćenim pletenom stolicom i komfornom sofom, u kojoj vlasnici mogu uživati u pogledu koji se pruža kroz veliki prozor.\nGlavna spavaća soba takođe pruža mogućnost za uživanje u predivnom pogledu, zajedno sa krevetom, kožnom stolicom u braon boji i grubim drvenim skulpturnim komadom iznad kreveta. Gostinjska soba finiširana je nešto tamnijim nijansama, sa pletenim fiokama, a poseduje izloženu drvenu krovnu konstrukciju i različite teksturne obrasce na tekstilima. Takođe, možemo videti i eksterijerni, natkriveni trpezarijski prostor, sa opčinjavajućim jezerskim pejzažom.\nPROČITAJTE SLEDEĆI TEKST: Mali minimalistički stan sa elementima pariskog šika\nYTONG CENA 49.434 €\n» Zahvaljujući ovom krevetu svako spava na svojoj strani\n» Inbani Brushed Gold kolekcija\n» Zaroni u muziku\n» Kolekciju Strato odlikuje raznovrsnost\n» Malo kupatilo - velike ideje


Završena vežba Vojske Srbije na Pešteri | A1-Net Novi Pazar\nZavršena vežba Vojske Srbije na Pešteri\nNa poligonu “Pešter” kod Sjenice, danas je, uz učešće 2.300 pripadnika Vojske Srbije održana združena taktička vežbe s bojevim gadjanjem “Munjeviti udar 2021”, u prisustvu državnog i vojnog vrha Srbije, diplomatskog kora i komandanta KFOR-a na Kosovu.\nVežbu su izvele jedinice Kopnene vojske, Ratnog vazduhoplovstva i PVO, 72. brigade za specijalne operacije i 63. padobranske brigade, uz upotrebu tenkova, borbenih vozila, artiljerijskih sistema i orudja, aviona, helikoptera, daljinski pilotiranih vazduhoplova, PVO sistema i naoružanja pešadijskih i specijalnih jedinica.\nVojnicima je posle završnog dana vežbe, koja je uz učešće 15.000 vojnika počela 15. juna na više lokacija, predsednik Srbije Aleksandar Vučić čestitao zbog “fantastično izvedene vežbe”.\n“Snaga naše Vojske biće uvećena u narednih devet meseci, a to pokazuje i ekonomsku snagu države”, rekao je Vučić i najavio nastavak vojnog opremanja i kupovinu bespilotnih letilica.\nPonovio je da Srbiju “ne interesuju nikakvi ratovi niti sukobi”, već da jača vojsku radi odbrane, te zahvalio i komandantu KFOR-a što je prisustvovao vežbi.\nVučić je izrazio zadovoljstvo što je na vežbi na Pešteri bilo 11 aviona “MIG-29” od koji je osam upotrebilo rakete i rekao da je bilo angažovano i deset aviona “orao”, kao i četri aviona G 4, a učestvovali su i modernizovani tenkovi T72 i M 84.\nSledeći članakKorona virus, Britanija, afera: Ministar zdravlja podneo ostavku zbog kršenja Kovid pravila o fizičkoj udaljenosti\nPrethodni članak„Munjeviti udar“ na poligonu Pešter – vojna vežba sa bojevim gađanjem


Sledeći IPARD konkursi mogu se očekivati tek u aprilu iduće godine – Portal NAŠE SELO\nSledeći IPARD javni poziv tek u aprilu 2021. godine, kasni se pola godine.\nIako je javni poziv za investicije u fizičku imovinu poljoprivrednih gazdinstava iz IPARD II programa trebalo da bude raspisan u oktobru, odnosno novembru, ova godina privedena je kraju bez ijednog otvorenog konkursa koji se odnosi na ta ulaganja.\nPremda su mnogi poljoprivrednici planirali investicije shodno planu ministarstva, u ovoj godini nisu dobili priliku da konkurišu za tu podršku.\nPrema najavama nadležnih, ti se konkursi mogu očekivati tek u aprilu iduće godine, a s obzirom na to da Uprava za agrarna plaćanja ima rok devet meseci po zatvaranju javnih poziva da odobri ili odbije zahteve, to znači da bi se s realizacijom odobrenih projekata moglo početi tek u martu 2022. godine.\nTo, naravno, mnogim investitorima kvari planove za ulaganja u primarnu poljoprivrednu proizvodnju i iz sadašnje perspektive gledano ne uliva sigurnost.\nKako je Agrosmart već pisao, Evropska komisija, izmenama Sektorskog sporazuma, omogućila je zemljama korisnicama IPARD fonda avansno plaćanje podsticaja. To se u Srbiji može očekivati naredne godine, nakon usvajanja izmene i dopuna Zakona o poljoprivredi i ruralnom razvoju, odnosno po početku primene IPARD III programa.\nPomenimo, javni pozivi za nabavku novog traktora i nabavku mehanizacije i izgradnju s kojima se dobrano kasni i koji se očekuju tek u aprilu 2021. raspisuju se u okviru Mere 1 (Investicije u fizičku imovinu poljoprivrednih gazdinstava) i u okviru IPARD II programa.\nIPARD II program završava se 2020. godine, s tim da novac koji nije potrošen, a namenjen je realizaciji odobrenih projekata iz ovog programa, može da se troši do 2024. godine.\nKako se IPARD programira shodno EU budžetskom periodu, u pripremi je IPARD III program Republike Srbije čija se akreditacija, prema najavama iz Ministarstva, očekuje u decembru sledeće godine.\nReč je o IPARD programu 2021-2027. u kojem se očekuju značajnije izmene – uvođenje sektora ribarstva, moguće i infrastrukture…


Dobrica Veselinović: Nazovimo stvari pravim imenom – genocidom | Autonomija\n"Nažalost, do današnjeg dana, niti smo priznali prvo sebi samima, a onda ni drugima, da se u Srebrenici desio zločin, da se desio genocid"\nOno što moramo da kao društvo uradimo je da neizostavno razgovaramo o veoma strašnom i bolnom problemu koji još uvek nismo procesuirali. Jer bez punog rasvetljavanja ratne prošlosti, neće biti budućnosti za građane i građanke Srbije. Ako stvarno težimo pomirenju na temelju istine i pravde, pogledajmo istini u oči, i nazovimo stvari pravim imenom – ocenjuje u izjavi za Danas Dobrica Veselinović iz Inicijative Ne da(vi)mo Beograd, u odgovoru na pitanje kako vidi odnos vlasti i opozicije prema srebreničkom genocidu.\nOn dodaje da, ako stvarno težimo pomirenju, a pomirenje i čvršće povezivanje ljudi u regionu je jedina opcija koju imamo, onda nam neće pomoći deklarativne izjave političara uz sveprisutno sakrivanje iza floskula i poslovično zatvaranje očiju, već istinsko saosećanje i solidarnost sa žrtvama i njihovim porodicama.\n– Najmanje što ovim tužnim povodom možemo da učinimo je da se pridružimo aktivistima Inicijative mladih za ljudska prava i građanima i građankama u četvrtak 11. jula od 19, u parku kod Predsedništva Srbije, na komemorativnom skupu za žrtve genocida u Srebrenici i da barem na tom mestu, malim činom paljenjem sveća iskažemo poštovanje prema žrtvama. Zato hajde da pokažemo da je Beograd, grad koji kaže ne nacionalizmu i zločincima, i da je grad otvorenog srca – zaključuje Dobrica Veselinović.\nPrema mišljenju Srbijanke Turajlić iz Pokreta slobodnih građana, ni vlast, ni deo opozicije ne pokazuju spremnost da se Srbija suoči sa zločinima koji su uz njeno učešće ili podršku počinjeni 90-ih.\n– Za aktuelnu vlast je to razumljivo, jer je bila vlast i tokom devedesetih, te ne može ni na koji način izbeći deo odgovornosti za te zločine, uključiv i genocid u Srebrenici. Manje je razumljivo zašto, deo opozicije u vreme dok je bio vlast nije imao snage da otvori dijalog o periodu devedesetih, jasno utvrdi šta se dešavalo i ko je za to odgovoran. Da je to učinjeno, izvesno je da bi danas i vlast u Srbiji bila drugačija. Izvesno je takođe da Srbija ne može da krene napred žmureći na period devedesetih – smatra Turajlić.\nBojan Kostreš, generalni sekretar Lige socijaldemokrata Vojvodine, kaže za Danas da će delegacija LSV i ove godine biti prisutna u Srebrenici.\n– Ignorisanje najvećeg zločina na tlu Evrope posle završetka Drugog svetskog rata a koji je od strane Haškog tribunala presuđen kao genocid i od strane vlasti i većine opozicionih stranaka, naročito od strane samoproklamovane prave opozicije, govori o tome da je suština politike u Srbiji nacionalistička. Nespremnost i nesposobnost najvećeg dela političke elite da se suoči sa događajima iz 90-ih i da prizna zločine i greške koje su tada počinjene najviše šteti Srbiji i njenim građanima – kaže Kostreš.\nAleksandra Jerkov, funkcionerka Demokratske stranke, kaže za Danas da je očigledno da mi kao društvo nismo spremni da se suočimo sa zločinima koji su činjeni navodno u naše ime.\n– Vlast, koju čine isti ljudi koji su 90-ih podržavali politiku koja je sprovela najveći zločin na tlu Evrope nakon Drugog svetskog rata, ima licemeran odnos prema Srebrenici koji se svodi na “jeste strašno to sto se desilo, ALI…”, “a šta su oni nama radili” i “zašto samo mi da odgovaramo”. Nažalost, takav stav dele i mnogi u opoziciji. Sve dok ne budemo bili sposobni da iza osude onoga što se tamo desilo me dodamo “ali” nećemo moći da mrdnemo iz začaranog kruga u kom smo još od devedesetih – ističe Jerkov.\nČedomir Jovanović: Obaveza je odati poštu žrtvama\n“Moj današnji odlazak u Srebrenicu je izraz poštovanja prema žrtvama genocida, i porodicama koje svake godine ponovo preživljavaju teške trenutke sećajući se onih koji se izgubili pre više od dve decenije. Biti u Potočarima 11. jula predstavlja civilizacijsku obavezu, i nikada neću odustati od podsećanja na pakao koje su srebreničke žrtve prošle, zbog sulude politike i zla zbog kog su platili najtežu cenu, a to je gubitak života. Osuđujuće presude kukavicama koje su naložile ubistvo nedužnih ljudi nedovoljna su satisfakcija porodicama ubijenih, ali predstavljaju poruku da se takva nedela ne mogu zaboraviti i proći nekažnjeno, mada ne postoji adekvatna kazna za one koji su počinili najteži zločin na teritoriji Evrope posle Drugog svetskog rata”, izjavio je Čedomir Jovanović, predsednik Liberalno-demokratske partije.